title: 2008/579/KE: Deċiżjoni tal-Kunsill tas- 16 ta' Ġunju 2008 dwar l-iffirmar u l-konklużjoni f’isem il-Komunità Ewropea tal-Ftehim Internazzjonali tal-Kafè 2007

text:
               15.7.2008

               MT

               Il-Ġurnal Uffiċjali ta’ l-Unjoni Ewropea

               L 186/12

         DEĊIŻJONI TAL-KUNSILL
   tas-16 ta' Ġunju 2008
   dwar l-iffirmar u l-konklużjoni f’isem il-Komunità Ewropea tal-Ftehim Internazzjonali tal-Kafè 2007
   (2008/579/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133, flimkien ma’ l-ewwel subparagrafu ta’ l-Artikolu 300(2) tiegħu,
   Wara li kkunsidra l-proposta mill-Kummissjoni,
   Billi:

               (1)

               Il-Kunsill Internazzjonali tal-Kafè approva t-test tal-Ftehim Internazzjonali tal-Kafè 2007 permezz tar-Riżoluzzjoni Nru 431 tat-28 ta’ Settembru 2007.

               (2)

               Il-Ftehim Internazzjonali tal-Kafè 2007 ġie nnegozjat biex jieħu post il-Ftehim Internazzjonali tal-Kafè 2001 li ġie estiż sat-30 ta’ Settembru 2008.

               (3)

               Il-Ftehim Internazzjonali tal-Kafè 2007 hu miftuħ biex jiġi ffirmat u jiġu ddepożitati l-istrumenti ta’ ratifika, ta’ aċċettazzjoni jew approvazzjoni sal-31 ta’ Awwissu 2008.

               (4)

               Il-Komunità hi membru tal-Ftehim Internazzjonali tal-Kafè 2001 u għaldaqstant hu fl-interess tagħha li tapprova l-Ftehim Internazzjonali tal-Kafè 2007 li jissostitwixxih,

         IDDEĊIEDA KIF ĠEJ:
   Artikolu 1
   Il-Ftehim Internazzjonali tal-Kafè 2007 hu b’dan approvat f’isem il-Komunità Ewropea.
   It-test ta’ dan il-Ftehim hu meħmuż ma’ din id-Deċiżjoni.
   Artikolu 2
   Il-President tal-Kunsill hu b’dan awtorizzat li jinnomina l-persuna/i mogħtija l-poter li tiffirma/jiffirmaw il-Ftehim u li tiddepożita/jiddepożitaw l-istrument ta’ approvazzjoni f’isem il-Komunità flimkien mad-dikjarazzjoni mehmuża miegħu sal-31 ta’ Awwissu 2008.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussell, 16 ta’ Ġunju 2008.

            Għall-Kunsill

            Il-President

         D. RUPEL

    ---documentbreak---

               15.7.2008

               MT

               Il-Ġurnal Uffiċjali ta’ l-Unjoni Ewropea

               L 186/13

         TRADUZZJONI
   FTEHIM INTERNAZZJONALI TAL-KAFÈ 2007
   WERREJ
   Artikolu
   Preambolu
   KAPITOLU 1 –   GĦANIJIET

               1.

            Għanijiet
         KAPITOLU II –   DEFINIZZJONIJIET

               2.

            Definizzjonijiet
         KAPITOLU III –   IMPENNI ĠENERALI MILL-MEMBRI

               3.

            Impenni ġenerali mill-Membri
         KAPITOLU IV –   SĦUBIJA

               4.

            Sħubija fl-Organizzazzjoni

               5.

            Sħubija fi grupp
         KAPITOLU V –   L-ORGANIZZAZZJONI INTERNAZZJONALI TAL-KAFÈ

               6.

            Sede u struttura ta’ l-Organizzazzjoni Internazzjonali tal-Kafè

               7.

            Privileġġi u immunitajiet
         KAPITOLU VI –   IL-KUNSILL INTERNAZZJONALI TAL-KAFÈ

               8.

            Kompożizzjoni tal-Kunsill Internazzjonali tal-Kafè

               9.

            Poteri u funzjonijiet tal-Kunsill

               10.

            President u Viċi-President tal-Kunsill

               11.

            Sessjonijiet tal-Kunsill

               12.

            Voti

               13.

            Proċedura tal-votazzjoni tal-Kunsill

               14.

            Deċiżjonijiet tal-Kunsill

               15.

            Kooperazzjoni ma’ organizzazzjonijiet oħrajn

               16.

            Kooperazzjoni ma’ organizzazzjonijiet mhux governattivi
         KAPITOLU VII –   ID-DIRETTUR EŻEKUTTIV U L-PERSUNAL

               17.

            Id-Direttur Eżekuttiv u l-persunal
         KAPITOLU VIII –   FINANZI U AMMINISTRAZZJONI

               18.

            Kumitat tal-Finanzi u l-Amministrazzjoni

               19.

            Finanzi

               20.

            Determinazzjoni tal-Baġit Amministrattiv u valutazzjoni tal-kontribuzzjonijiet

               21.

            Ħlas tal-kontribuzzjonijiet

               22.

            Passiv

               23.

            Verifika u pubblikazzjoni tal-kotba
         KAPITOLU IX –   PROMOZZJONI U ŻVILUPP TAS-SUQ

               24.

            Tneħħija ta’ l-ostakoli għall-kummerċ u l-konsum

               25.

            Promozzjoni u żvilupp tas-suq

               26.

            Miżuri relatati mal-kafè pproċessat

               27.

            Taħlitiet u sostituti
         KAPITOLU X –   ATTIVITAJIET TA’ PROĠETTI TA’ L-ORGANIZZAZZJONI

               28.

            Żvilupp u ffinanzjar tal-proġetti
         KAPITOLU XI –   IS-SETTUR PRIVAT TAL-KAFÈ

               29.

            Il-Bord Konsultattiv tas-Settur Privat

               30.

            Il-Konferenza Dinjija tal-Kafè

               31.

            Il-Forum Konsultattiv dwar il-Finanzjament tas-Settur tal-Kafè
         KAPITOLU XII –   INFORMAZZJONI STATISTIKA, STUDJI U STĦARRIĠ

               32.

            Informazzjoni statistika

               33.

            Ċertifikati ta’ l-Oriġini

               34.

            Studji, stħarriġ u rapporti
         KAPITOLU XIII –   DISPOŻIZZJONIJIET ĠENERALI

               35.

            Preparazzjonijiet għal Ftehim ġdid

               36.

            Settur sostenibbli tal-kafè

               37.

            Standard ta’ l-għajxien u kundizzjonijiet ta’ xogħol
         KAPITOLU XIV –   KONSULTAZZJONIJIET, TILWIMIET U LMENTI

               38.

            Konsultazzjonijiet

               39.

            Tilwimiet u lmenti
         KAPITOLU XV –   DISPOŻIZZJONIJIET FINALI

               40.

            Firma u ratifika, aċċettazzjoni jew approvazzjoni

               41.

            Applikazzjoni provviżorja

               42.

            Dħul fis-seħħ

               43.

            Adeżjoni

               44.

            Riżervi

               45.

            Rtirar volontarju

               46.

            Esklużjoni

               47.

            Ħlas tal-kontijiet mal-Membri li jirtiraw jew li huma esklużi

               48.

            Dewmien, estensjoni u terminazzjoni

               49.

            Emenda

               50.

            Dispożizzjoni supplementarja u tranżitorja

               51.

            Testijiet awtentiċi tal-Ftehim

               ANNESS

            Fatturi tal-konverżjoni għall-kafè inkaljat, dekafeinat, likwidu u solubbli kif definit fil-Ftehim Internazzjonali tal-Kafè 2001
         FTEHIM INTERNAZZJONALI TAL-KAFÈ 2007
   PREAMBOLU
   IL-GVERNIJIET LI HUMA PARTI GĦAL DAN IL-FTEHIM,
   Filwaqt li jagħrfu l-importanza eċċezzjonali tal-kafè għall-ekonomiji ta’ pajjiżi li huma għall-parti l-kbira dipendenti fuq dan il-prodott bażiku għall-qliegħ mill-esportazzjoni u għall-kisba ta’ l-għanijiet soċjali u ta’ żvilupp ekonomiku tagħhom;
   Filwaqt li jagħrfu l-importanza tas-settur tal-kafè għall-għajxien ta’ miljuni ta’ nies, b’mod partikolari fil-pajjiżi li qed jiżviluppaw, u filwaqt li jiftakru li f’bosta minn dawn il-pajjiżi l-produzzjoni hija fuq irziezet tal-familji fuq skala żgħira;
   Filwaqt li jagħrfu l-kontribuzzjoni ta’ settur sostenibbli tal-kafè għall-kisba ta’ għanijiet ta’ żvilupp miftiehma internazzjonalment, inklużi l-Għanijiet ta’ l-Iżvilupp tal-Millenju (MDGs), b’mod partikolari fir-rigward ta’ l-eradikazzjoni tal-faqar;
   Filwaqt li jagħrfu l-ħtieġa li jiġi inkoraġġut l-iżvilupp sostenibbli tas-settur tal-kafè, li jwassal għal impjiegi u dħul aħjar, u għal standards ta’ l-għajxien u kundizzjonijiet tax-xogħol imtejba fil-pajjiżi Membri;
   Filwaqt li jqisu li l-kooperazzjoni internazzjonali mill-qrib dwar kwistjonijiet tal-kafè, inkluż il-kummerċ internazzjonali, tista’ tinkoraġġixxi settur tal-kafè globali ekonomikament diversifikat, l-iżvilupp ekonomiku u soċjali tal-pajjiżi li jipproduċuh, l-iżvilupp tal-produzzjoni tal-kafè u l-konsum, u relazzjonijiet imtejba bejn il-pajjiżi li jesportaw il-kafè u dawk li jimportawh;
   Filwaqt li jqisu li l-kollaborazzjoni bejn il-Membri, l-organizzazzjonijiet internazzjonali, is-settur privat u l-partijiet interessati l-oħrajn kollha tista’ tikkontribwixxi għall-iżvilupp tas-settur tal-kafè;
   Filwaqt li jagħrfu li l-aċċess akbar għall-informazzjoni dwar il-kafè u strateġiji ta’ l-immaniġġjar tar-riskju bbażati fis-suq jistgħu jgħinu biex jiġu evitati l-iżbilanċi fil-produzzjoni u l-konsum tal-kafè li jistgħu jwasslu għal volatilità distinta tas-suq li tista’ tagħmel il-ħsara kemm lill-produtturi kif ukoll lill-konsumaturi; u
   Filwaqt li jinnutaw il-vantaġġi derivati mill-kooperazzjoni internazzjonali li rriżultat mill-ħidma ta’ l-Istrumenti ta’ ftehim Internazzjonali tal-Kafè 1962, 1968, 1976, 1983, 1994 u 2001,
   FTIEHMU KIF ĠEJ:
   KAPITOLU I
   GĦANIJIET
   Artikolu 1
   Għanijiet
   L-għan ta’ dan il-Ftehim huwa li jsaħħaħ is-settur globali tal-kafè u jippromwovi l-espansjoni sostenibbli f’ambjent ibbażat fuq is-suq għat-titjib tal-parteċipanti kollha fis-settur, billi:

               (1)

               tiġi promossa l-kooperazzjoni internazzjonali dwar kwistjonijiet tal-kafè;

               (2)

               jitwaqqaf forum għall-konsultazzjonijiet dwar kwistjonijiet tal-kafè fost il-gvernijiet, u mas-settur privat;

               (3)

               il-membri jiġu mħeġġa jiżviluppaw settur sostenibbli tal-kafè f’termini ekonomiċi, soċjali u ambjentali;

               (4)

               jiġi pprovdut forum għal konsultazzjonijiet li jfittxu fehim fir-rigward ta’ kundizzjonijiet strutturali fis-swieq internazzjonali u tendenzi fiż-żmien twil fil-produzzjoni u l-konsum li jibbilanċjaw il-provvista u d-domanda, u li jirriżultaw fi prezzijiet li huma ġusti kemm għall-konsumaturi kif ukoll għall-produtturi;

               (5)

               tiġi ffaċilitata l-espansjoni u t-trasparenza tal-kummerċ internazzjonali fit-tipi u l-forom kollha tal-kafè, u l-promozzjoni ta’ l-eliminazzjoni ta’ l-ostakoli għall-kummerċ;

               (6)

               tinġabar, tixxerred u tiġi ppubblikata informazzjoni ekonomika, teknika u xjentifika, statistika u studji kif ukoll ir-riżultati tar-riċerka u l-iżvilupp fi kwistjonijiet tal-kafè;

               (7)

               jiġi promoss l-iżvilupp tal-konsum u s-swieq għat-tipi u l-forom kollha tal-kafè, inkluż fil-pajjiżi li jipproduċu l-kafè;

               (8)

               jiġi żviluppat, jiġi vvalutat u jiġu mfittxija l-finanzi għal proġetti li jibbenefikaw lill-Membri u lill-ekonomija dinjija tal-kafè;

               (9)

               tkun promossa l-kwalità tal-kafè bl-għan li jitjieb is-sodisfazzjon tal-konsumatur u l-benefiċċji għall-produtturi;

               (10)

               il-Membri jiġu mħeġġa jiżviluppaw proċeduri xierqa dwar is-sigurtà ta’ l-ikel fis-settur tal-kafè;

               (11)

               ikunu promossi programmi ta’ taħriġ u informazzjoni mfassla biex jiġi assistit it-trasferiment lill-Membri tat-teknoloġija rilevanti għall-kafè;

               (12)

               il-membri jiġu mħeġġa jiżviluppaw u jimplimentaw strateġiji biex itejbu l-kapaċità tal-komunitajiet lokali u l-bdiewa fuq skala żgħira li jibbenefikaw mill-produzzjoni tal-kafè, li tista’ tikkontribwixxi għat-tnaqqis tal-faqar; u

               (13)

               tkun iffaċilitata d-disponibbiltà ta’ l-informazzjoni dwar għodda u servizzi finanzjarji li jistgħu jgħinu lill-produtturi tal-kafè, inkluż aċċess għall-kreditu u metodi ta’ l-immaniġġjar tar-riskju.

         KAPITOLU II
   DEFINIZZJONIJIET
   Artikolu 2
   Definizzjonijiet
   Għall-iskopijiet ta’ dan il-Ftehim:

               (1)

                  Kafè tfisser iż-żerriegħa u ċ-ċirasa tas-siġra tal-kafè, kemm jekk parċmina, ħodor jew inkaljata, u tinkludi kafè mitħun, dekafeinat, likwidu u solubbli. Il-Kunsill għandu, mill-aktar fis possibbli wara li jidħol fis-seħħ dan il-Ftehim, u mill-ġdid f’intervalli ta’ tliet snin, jirrevedi l-fatturi ta’ konverżjoni għat-tipi ta’ kafè elenkati fis-subparagrafi (d), (e), (f) u (g) hawn taħt. Wara dan l-istħarriġ il-Kunsill għandu jiddetermina u jippubblika fatturi xierqa tal-konverżjoni. Qabel l-istħarriġ inizjali, u jekk il-Kunsill ma jkunx jista’ jilħaq deċiżjoni dwar din il-kwistjoni, il-fatturi tal-konverżjoni għandhom ikunu dawk użati fil-Ftehim Internazzjonali tal-Kafè 2001, li huma elenkati fl-Anness ta’ dan il-Ftehim. Soġġett għal dawn id-dispożizzjonijiet, it-termini elenkati hawn taħt għandu jkollhom it-tifsira li ġejja:

                           (a)

                              kafè aħdar tfisser il-kafè kollu fil-forma taż-żerriegħa għerja qabel ma tinxtewa;

                           (b)

                              ċirasa tal-kafè mnixxfa tfisser il-frotta mnixxfa tas-siġra tal-kafè; biex issib l-ekwivalenti taċ-ċirasa tal-kafè mnixxfa għall-kafè aħdar, immultiplika l-piż nett taċ-ċirasa tal-kafè mnixxfa b’0.50;

                           (ċ)

                              kafè parċmina tfisser iż-żerriegħa ħadra li tinsab fil-ġilda tal-parċmina; biex issib l-ekwivalenti tal-kafè parċmina għall-kafè aħdar, immultiplika l-piż nett tal-kafè parċmina b’0.80;

                           (d)

                              kafè inkaljat tfisser kafè aħdar inkaljat għal kwalunkwe grad u jinkludi l-kafè mitħun;

                           (e)

                              kafè dekafeinat tfisser kafè aħdar, inkaljat jew solubbli li minnu tneħħiet il-kafeina;

                           (f)

                              kafè likwidu tfisser is-solidi solubbli fl-ilma dderivati mill-kafè mitħun u mqiegħda f’forma likwida;

                           (ġ)

                              kafè solubbli tfisser is-solidi mnixxfa solubbli fl-ilma dderivati mill-kafè inkaljat.

               (2)

                  Borża tfisser 60 kilogramma jew 132,276 libbra ta’ kafè aħdar; tunnellata tfisser massa ta’ 1 000 kilogramma jew 2 204,6 libbra; u libbra tfisser 453,597 gramma.

               (3)

                  Sena tal-kafè tfisser il-perjodu ta’ sena, mill-1 ta’ Ottubru sat-30 ta’ Settembru.

               (4)

                  Organizzazzjoni u Kunsill ifissru, rispettivament, l-Organizzazzjoni Internazzjonali tal-Kafè u l-Kunsill Internazzjonali tal-Kafè.

               (5)

                  Parti Kontraenti tfisser Gvern, il-Komunità Ewropea, jew kwalunkwe organizzazzjoni intergovernattivi msemmija fl-Artikolu 4(3) li ddepożita(t) strument ta’ ratifika, aċċettazzjoni, approvazzjoni jew notifika ta’ applikazzjoni provviżorja ta’ dan il-Ftehim skond id-dispożizzjonijiet ta’ l-Artikoli 40, 41 u 42 jew li aderixxa/iet għalih skond id-dispożizzjonijiet ta’ l-Artikolu 43.

               (6)

                  Membru tfisser Parti Kontraenti.

               (7)

                  Membru li jesporta jew pajjiż li jesporta tfisser Membru jew pajjiż, rispettivament, li huwa esportatur nett tal-kafè; jiġifieri Membru jew pajjiż li l-esportazzjoni tiegħu teċċedi l-importazzjoni.

               (8)

                  Membru li jimporta jew pajjiż li jimporta tfisser Membru jew pajjiż, rispettivament, li huwa importatur nett tal-kafè; jiġifieri Membru jew pajjiż li l-importazzjoni tiegħu teċċedi l-esportazzjoni.

               (9)

                  Vot tal-maġġoranza distribwit tfisser vot li jeħtieġ 70 % jew aktar mill-voti tal-Membri li jivvotaw, li huma preżenti u li qed jivvotaw u 70 % jew aktar tal-voti tal-Membri li jimportaw, li huma preżenti u li qed jivvotaw, magħduda separatament.

               (10)

               Depożżitarju tfisser l-organizzazzjoni intergovernattiva jew Parti Kontraenti għall-Ftehim Internazzjonali tal-Kafè 2001 indikat mid-deċiżżjoni tal-Kunsill taħt il-Ftehim Internazzjonali tal-Kafè 2001, li għandha tittieħed b’kunsens ġenerali qabel l-31 ta’ Jannar 2008. Din id-deċiżjoni għandha tifforma parti integrali minn dan il-Ftehim.

         KAPITOLU III
   IMPENNI ĠENERALI MILL-MEMBRI
   Artikolu 3
   Impenni ġenerali mill-Membri
   1.   Il-Membri jintrabtu li jadottaw dawk il-miżuri meħtieġa biex ikunu jistgħu jwettqu l-obbligi tagħhom taħt dan il-Ftehim u jikkooperaw għal kollox ma’ xulxin biex jiżguraw il-kisba ta’ l-għanijiet ta’ dan il-Ftehim; b’mod partikolari, il-Membri jintrabtu li jipprovdu l-informazzjoni kollha meħtieġa biex jiffaċilitaw il-ħidma ta’ dan il-Ftehim.
   2.   Il-Membri jagħrfu li ċ-Ċertifikati ta’ l-Oriġini huma għejun importanti ta’ informazzjoni dwar il-kummerċ tal-kafè. Il-Membri li Jesportaw, għalhekk, jassumu r-responsabblità biex jiżguraw il-ħruġ u l-użu xierqa taċ-Ċertifikati ta’ l-Oriġini skond ir-regoli stabbiliti mill-Kunsill.
   3.   Il-Membri jagħrfu wkoll li l-informazzjoni dwar l-esportazzjonijiet mill-ġdid hija wkoll importanti għall-analiżi xierqa ta’ l-ekonomija dinjija tal-kafè. Għalhekk il-Membri li jimportaw jintrabtu li jipprovdu informazzjoni regolari u preċiża dwar l-esportazzjonijiet mill-ġdid, fil-forma u fil-mod iddeterminat mill-Kunsill.
   KAPITOLU IV
   SĦUBIJA
   Artikolu 4
   Sħubija fl-Organizzazzjoni
   1.   Kull Parti Kontraenti għandha tikkostitwixxi Membru uniku ta’ l-Organizzazzjoni.
   2.   Membru jista’ jibdel il-kategorija ta’ l-isħubija tiegħu f’dawk il-kundizzjonijiet li jista’ jiftiehem il-Kunsill.
   3.   Kwalunkwe referenza f’dan il-Ftehim għal Gvern ghandha tinftiehem li tinkludi lill-Komunità Ewropea u lil kwalunkwe organizzazzjoni intergovernattiva li għandha l-kompetenza esklussiva fir-rigward tan-negozjar, il-konklużjoni u l-applikazzjoni ta’ dan il-Ftehim.
   Artikolu 5
   Sħubija fi grupp
   Żewġ Partijiet Kontraenti jew aktar jistgħu, b’notifika xierqa lill-Kunsill u lid-Depożitarju, li tidħol fis-seħħ minn data li għandha tiġi speċifikata mill-Partijiet Kontraenti kkonċernati, u fuq kundizzjonijiet li jaqbel magħhom il-Kunsill, jiddikjaraw li qed jieħdu sehem fl-Organizzazzjoni bħala grupp ta’ Membri.
   KAPITOLU V
   L-ORGANIZZAZZJONI INTERNAZZJONALI TAL-KAFÈ
   Artikolu 6
   Sede u struttura ta’ l-Organizzazzjoni Internazzjonali tal-Kafè
   1.   L-Organizzazzjoni Internazzjonali tal-Kafè stabbilita skond il-Ftehim Internazzjonali tal-Kafè 1962 għandha tkompli teżisti biex tamministra d-dispożizzjonijiet u tissorvelja l-operat ta’ dan il-Ftehim.
   2.   Is-sede ta’ l-Organizzazzjoni għandu jkun f’Londra kemm-il darba l-Kunsill ma jiddeċidix mod ieħor.
   3.   L-ogħla awtorità ta’ l-Organizzazzjoni għandha tkun il-Kunsill Internazzjonali tal-Kafè. Il-Kunsill għandu jkun assistit kif xieraq mill-Kumitat tal-Finanzi u l-Amministrazzjoni, il-Kumitat tal-Promozzjoni u l-Iżvilupp tas-Suq u l-Kumitat dwar il-Proġetti. Il-Kunsill għandu wkoll jingħata pariri mill-Bord Konsultattiv dwar is-Settur Privat, il-Konferenza Dinjija tal-Kafè u l-Forum Konsultattiv dwar il-Finanzjament tas-Settur tal-Kafè.
   Artikolu 7
   Privileġġi u immunitajiet
   1.   L-Organizzazzjoni għandu jkollha personalità ġuridika. Din għandha b’mod partikolari jkollha l-kapaċità li tikkuntratta, takkwista u tiddisponi minn proprjetà mobbli u immobbli u li tressaq proċeduri legali.
   2.   L-istat, il-privileġġi u l-immuntiajiet ta’ l-Organizzazzjoni, tad-Direttur Eżekuttiv tagħha, il-persunal u l-esperti tagħha, u tar-rappreżentanti tal-Membri meta jinsabu fit-territorju tal-pajjiż li jospita għall-iskopijiet ta’ l-eżerċizzju tal-funzjonijiet tagħhom, għandhom ikunu rregolati minn Ftehim tal-Kwartieri Ġenerali konkluż bejn il-Gvern li jospita u l-Organizzazzjoni.
   3.   Il-Ftehim tal-Kwartieri Ġenerali msemmi fil-paragrafu (2) ta’ dan l-Artikolu għandu jkun indipendenti minn dan il-Ftehim. Iżda dan għandu jintemm:

               (a)

               bi ftehim bejn il-Gvern li jospita u l-Organizzazzjoni;

               (b)

               fil-każ li l-kwartieri ta’ l-Organizzazzjoni jiċċaqalqu mit-territorju tal-Gvern li jospita; jew

               (ċ)

               fil-każ li l-Organizzazzjoni tieqaf teżisti.

         4.   L-Organizzazzjoni tista’ tikkonkludi ma’ Membru wieħed jew aktar strumenti ta’ ftehim li għandhom jiġu approvati mill-Kunsill dwar dawk il-privileġġi u immunitajiet li jistgħu jkunu neċessarji għat-tħaddim tajjeb ta’ dan il-Ftehim.
   5.   Il-Gvernijiet tal-pajjiżi Membri minbarra l-Gvern li jospita għandhom jagħtu lill-Organizzazzjoni l-istess faċilitajiet fir-rigward ta’ restrizzjonijiet dwar munita jew skambju, żamma tal-kontijiet fil-bank, u trasferiment ta’ flus, kif jingħataw lill-aġenziji speċjalizzati tan-Nazzjonijiet Uniti.
   KAPITOLU VI
   IL-KUNSILL INTERNAZZJONALI TAL-KAFÈ
   Artikolu 8
   Kompożizzjoni tal-Kunsill Internazzjonali tal-Kafè
   1.   Il-Kunsill Internazzjonali tal-Kafè għandu jikkonsisti mill-Membri kollha ta’ l-Organizzazzjoni.
   2.   Kull Membru għandu jaħtar rappreżentant wieħed fuq il-Kunsill u, jekk jixtieq, sostitut wieħed jew aktar. Membru jista’ wkoll jaħtar konsulent wieħed jew aktar għar-rappreżentant jew sostituti tiegħu.
   Artikolu 9
   Poteri u funzjonijiet tal-Kunsill
   1.   Il-poteri kollha speċifikament mogħtija minn dan il-Ftehim għandhom ikunu vestiti fil-Kunsill, li għandu jwettaq il-funzjonijiet neċessarji biex iwettaq id-dispożizzjonijiet ta’ dan il-Ftehim.
   2.   Il-Kunsill jista’ jistabbilixxi u jxolji Kumitati u korpi sussidjarji, kif xieraq, barra minn dawk provduti fl-Artikolu 6(3).
   3.   Il-Kunsill għandu jistabbilixxi dawk ir-regoli u r-regolamenti, inklużi r-regoli tal-proċedura tiegħu stess u r-regolamenti finanzjarji u tal-persunal ta’ l-Organizzazzjoni, li huma meħtieġa biex jitwettqu d-dispożizzjonijiet ta’ dan il-Ftehim u li huma konsistenti miegħu. Il-Kunsill jista’, fir-regoli tal-proċedura tiegħu, jipprovdi l-mezzi li bihom jista’, mingħajr ma jiltaqa’, jiddeċiedi kwistjonijiet speċifiċi.
   4.   Il-Kunsill għandu jistabbilixxi fuq bażi regolari pjan ta’ azzjoni strateġiku biex jiggwida xogħlu u jidentifika l-prijoritajiet, inklużi l-prijoritajiet għall-attivitajiet ta’ proġetti mibdija skond l-Artikolu 28 u studji, stħarriġ u rapporti mibdija skond l-Artikolu 34. Il-prijoritajiet identifikati fil-pjan ta’ azzjoni għandhom ikunu riflessi fil-programmi ta’ ħidma annwali approvati mill-Kunsill.
   5.   Il-Kunsill għandu wkoll iżomm ir-rekords meħtieġa sabiex iwettaq il-funzjonijiet tiegħu skond dan il-Ftehim u rekords oħrajn li jqis li huma mixtieqa.
   Artikolu 10
   President u Viċi-President tal-Kunsill
   1.   Il-Kunsill għandu jeleġġi, għal kull sena tal-kafè, President u Viċi-President li m’għandhomx jitħallsu mill-Organizzazzjoni.
   2.   Il-President għandu jiġi elett jew minn fost ir-rappreżentanti tal-Membri li jesportaw jew minn fost ir-rappreżentanti tal-Membri li jimportaw, u l-Viċi-President għandu jiġi elett minn fost ir-rappreżentanti tal-kategorija l-oħra ta’ Membru. Dawn il-pożizzjonijiet għandhom jalternaw kull sena tal-kafè bejn iż-żewġ kategoriji ta’ Membru.
   3.   La l-President u lanqas il-Viċi-President li jaġixxi bħala President m’għandu jkollhom id-dritt li jivvotaw. Is-sostitut tiegħu jew tagħha għandu f’dan il-każ jeżerċita d-dritt tal-votazzjoni tal-Membru.
   Artikolu 11
   Sessjonijiet tal-Kunsill
   1.   Il-Kunsill għandu jagħmel żewġ sessjonijiet regolari fis-sena u, jekk jiddeċiedi, sessjonijiet speċjali. Jista’ jagħmel sessjonijiet speċjali fuq talba ta’ kwalunkwe għaxar Membri. L-avviż dwar is-sessjonijiet għandu jingħata mill-inqas 30 jum minn qabel ħlief fil-każijiet ta’ emerġenza meta dan l-avviż għandu jingħata mill-inqas għaxart ijiem minn qabel.
   2.   Is-sessjonijiet għandhom isiru fis-sede ta’ l-Organizzazzjoni, kemm-il darba l-Kunsill ma jiddeċidix mod ieħor. Jekk Membru jistieden lill-Kunsill jiltaqa’ fit-territorju tiegħu, u l-Kunsill jaqbel, l-ispejjeż addizzjonali involuti għall-Organizzazzjoni li jkunu akbar minn dawk magħmula meta s-sessjoni ssir fis-sede jitħallsu minn dak il-Membru.
   3.   Il-Kunsill jista’ jistieden lil kwalunkwe pajjiż mhux membru jew kwalunkwe mill-organizzazzjonijiet imsemmija fl-Artikoli 15 u 16 jattendu kwalunkwe mis-sessjonijiet tiegħu bħala osservatur. F’kull sessjoni, il-Kunsill jista’ jiddeċiedi dwar l-ammissjoni ta’ l-osservaturi.
   4.   Il-kworum meħtieġ biex sessjoni tal-Kunsill tieħu d-deċiżjonijiet għandu jkun il-preżenza ta’ aktar min-nofs in-numru ta’ Membri li jesportaw u li jimportaw li jirrappreżentaw rispettivament mill-inqas żewġ terzi tal-voti għal kull kategorija. Jekk mal-ftuħ ta’ sessjoni tal-Kunsill jew ta’ kwalunkwe laqgħa plenarja ma jkun hemm ebda kworum, il-President għandu jipposponi l-ftuħ tas-sessjoni jew tal-laqgħa plenarja għal mill-inqas sagħtejn. Jekk xorta ma jkunx għad hemm kworum fil-ħin il-ġdid stabbilit, il-President jista’ jerġa’ jipposponi l-ftuħ tas-sessjoni jew laqgħa plenarja għal mill-inqas sagħtejn oħra. Jekk fl-aħħar ta’ dan il-posponiment il-ġdid ma jkunx għad hemm kworum, il-kwistjoni li dwarha huma meħtieġa d-deċiżjonijiet għandha tkun differita għas-sessjoni li jmiss tal-Kunsill.
   Artikolu 12
   Voti
   1.   Il-Membri li jesportaw għandhom flimkien ikollhom 1 000 vot u l-Membri li jimportaw għandhom flimkien ikollhom 1 000 vot, imqassma f’kull kategorija ta’ Membru – jiġifieri l-Membri li jesportaw u dawk li jimportaw, rispettivament – kif provdut fil-paragrafi li ġejjin ta’ dan l-Artikolu.
   2.   Kull Membru għandu jkollu ħames voti bażiċi.
   3.   Il-bqija tal-voti tal-Membri li jesportaw għandhom jitqassmu fost dawk il-Membri bi proporzjon tal-medja tal-volum ta’ l-esportazzjonijiet rispettivi tagħhom tal-kafè lid-destinazzjonijiet kollha fl-erba’ snin tal-kalendarju ta’ qabel.
   4.   Il-bqija tal-voti tal-Membri li jimportaw għandhom jitqassmu fost dawk il-Membri bi proporzjon tal-medja tal-volum ta’ l-importazzjonijiet rispettivi tagħhom tal-kafè kollha fl-erba’ snin tal-kalendarju ta’ qabel.
   5.   Il-Komunità Ewropea jew kwalunkwe organizzazzjoni intergovernattiva kif definita fl-Artikolu 4(3) għandu jkollha voti daqs Membru wieħed; għandu jkollha ħames voti bażiċi u voti addizzjonali bi proporzjon għall-volum medju ta’ importazzjonijiet jew esportazzjonijiet tal-kafè tagħhom, fl-erba’ snin tal-kalendarju ta’ qabel.
   6.   Id-distribuzzjoni tal-voti għandha tkun iddeterminata mill-Kunsill skond id-dispożizzjonijiet ta’ dan l-Artikolu fil-bidu ta’ kull sena tal-kafè u għandha tibqa’ fis-seħħ tul dik is-sena, ħlief kif provdut fil-paragrafu (7) ta’ dan l-Artikolu.
   7.   Il-Kunsill għandu jipprovdi għad-distribuzzjoni mill-ġdid tal-voti skond id-dispożizzjonijiet ta’ dan l-Artikolu kull meta jkun hemm tibdil fl-isħubija ta’ l-Organizzazzjoni jew jekk id-drittijiet tal-votazzjoni ta’ Membru jkunu sospiżi jew miksuba mill-ġdid skond id-dispożizzjonijiet ta’ l-Artikolu 21.
   8.   L-ebda Membru m’għandu jkollu żewġ terzi jew aktar mill-voti fil-kategorija tiegħu.
   9.   M’għandu jkun hemm ebda voti frazzjonali.
   Artikolu 13
   Proċedura tal-votazzjoni tal-Kunsill
   1.   Kull Membru għandu jkun intitolat li jitfa’ n-numru ta’ voti li għandu u m’għandux ikun intitolat jaqsam il-voti tiegħu. Iżda, Membru jista’ jitfa’ b’mod differenti kwalunkwe vot li għandu skond id-dispożizzjonijiet tal-paragrafu (2) ta’ dan l-Artikolu.
   2.   Kwalunkwe Membru li jesporta jista’ jawtorizza bil-miktub lil kwalunkwe Membru ieħor li jesporta u kwalunkwe Membru li jimporta jista’ jawtorizza bil-miktub lil kwalunkwe Membru ieħor li jimporta, biex jirrappreżenta l-interessi tiegħu u jeżerċita d-dritt tiegħu li jivvota fi kwalunkwe laqgħa jew laqgħat tal-Kunsill.
   Artikolu 14
   Deċiżjonijiet tal-Kunsill
   1.   Il-Kunsill għandu jipprova jieħu d-deċiżjonijiet kollha u jagħmel ir-rakkomandazzjonijiet kollha b’kunsens ġenerali. Jekk ma jistax jintlaħaq il-kunsens ġenerali, il-Kunsill għandu jieħu d-deċiżjonijiet u jagħmel ir-rakkomandazzjonijiet b’vot ta’ maġġoranza distribwita ta’ 70 % jew aktar tal-Membri li jesportaw, li huma preżenti u li jivvotaw, u 70 % jew aktar tal-Membri li jimportaw, li huma preżenti u li jivvotaw, magħduda separatament.
   2.   Din il-proċedura għandha tgħodd fir-rigward ta’ kwalunkwe deċiżjoni mill-Kunsill meħuda b’vot ta’ maġġoranza distribwita:

               (a)

               jekk ma jinkisibx vot ta’ maġġoranza distribwita minħabba l-vot negattiv ta’ tliet pajjiżi li jesportaw jew inqas, jew tliet pajjiżi li jimportaw jew inqas, il-proposta għandha, jekk il-Kunsill jiddeċiedi b’maġġoranza tal-Membri preżenti, terġa’ titressaq għall-votazzjoni fi żmien 48 siegħa; u

               (b)

               jekk jerġa’ ma jinkisibx vot ta’ maġġoranza distribwita, il-proposta għandha titqies mhux approvata.

         3.   Il-Membri jintrabtu li jaċċettaw bħala vinkolanti d-deċiżjonijiet kollha tal-Kunsill skond id-dispożizzjonijiet ta’ dan il-Ftehim.
   Artikolu 15
   Kooperazzjoni ma’ organizzazzjonijiet oħrajn
   1.   Il-Kunsill jista’ jagħmel arranġamenti għall-konsultazzjoni u l-kooperazzjoni man-Nazzjonijiet Uniti u l-aġenziji speċjalizzati tagħha; ma’ organizzazzjiet intergovernattivi oħrajn xierqa; u ma’ organizzazzjonijiet internazzjonali u reġjonali rilevanti. Huwa għandu jieħu vantaġġ sħiħ mill-faċilitajiet tal-Fond Komuni għall-Prodotti Bażiċi u għejun oħrajn ta’ Finanzjament. Dawn l-arranġamenti jistgħu jinkludu arranġamenti finanzjarji li l-Kunsill iqis xierqa biex jikseb l-għanijiet tal-Ftehim. Madankollu, fir-rigward ta’ l-implimentazzjoni ta’ kwalunkwe proġett skond dawn l-arranġamenti, l-Organizzazzjoni m’għandhiex tidħol f’obbligi finanzjarji għall-garanziji mogħtija minn Membri individwali jew entitajiet oħrajn. Ebda Membru ma għandu jkun responsabbli minħabba l-isħubija tiegħu fl-Organizzazzjoni għal xi responsabblità li tirriżulta mit-teħid jew mill-għoti ta’ self minn Membru ieħor jew entità oħrajn b’konnessjoni ma’ dawn il-proġetti.
   2.   Fejn possibbli, l-Organizzazzjoni tista’ wkoll tiġbor mill-Membri, non-Membri u minn aġenziji donaturi u oħrajn, informazzjoni dwar il-proġetti u l-programmi ta’ l-iżvilupp li jiffokaw fuq is-settur tal-kafè. Fejn xieraq, u bi ftehim mal-partijiet ikkonċernati, l-Organizzazzjoni tista’ tagħmel din l-informazzjoni disponibbli għal dawn l-organizzazjonijiet l-oħrajn kif ukoll għall-Membri.
   Artikolu 16
   Kooperazzjoni ma’ organizzazzjonijiet mhux governattivi
   Fit-twettiq ta’ l-għanijiet ta’ dan il-Ftehim, l-Organizzazzjoni tista’, bla ħsara għad-dispożizzjonijiet ta’ l-Artikoli 15, 29, 30 u 31, tistabbilixxi u ssaħħaħ attivitajiet kooperattivi ma’ organizzazzjonijiet mhux governattivi xierqa li għandhom għarfien espert f’aspetti rilevanti tas-settur tal-kafè u ma’ esperti oħrajn fi kwistjonijiet tal-kafè.
   KAPITOLU VII
   ID-DIRETTUR EŻEKUTTIV U L-PERSUNAL
   Artikolu 17
   Id-Direttur Eżekuttiv u l-persunal
   1.   Il-Kunsill għandu jaħtar id-Direttur Eżekuttiv. It-termini tal-ħatra tad-Direttur Eżekuttiv għandhom jiġu stabbiliti mill-Kunsill u għandhom ikunu paragunabbli ma’ dawk li jgħoddu għall-uffiċjali korrispondenti ta’ organizzazzjonijiet simili intergovernattivi.
   2.   Id-Direttur Eżekuttiv għandu jkun l-uffiċjal amministrattiv ewlieni ta’ l-Organizzazzjoni u għandu jkun responsabbli għat-twettiq ta’ kwalunkwe dmir li jaqa’ fuqu fl-amministrazzjoni ta’ dan il-Ftehim.
   3.   Id-Direttur Eżekuttiv għandu jaħtar lill-persunal ta’ l-Organizzazzjoni skond ir-regolamenti stabbiliti mill-Kunsill.
   4.   La d-Direttur Eżekuttiv u lanqas xi membru tal-persunal ma għandu jkollu xi interess finanzjarju fl-industrija tal-kafè, fil-kummerċ tal-kafè jew fit-trasport tal-kafè.
   5.   Fit-twettiq ta’ dmirijiethom, id-Direttur Eżekuttiv u l-persunal m’għandhomx jitolbu jew jirċievu istruzzjonijiet minn xi Membru jew minn xi awtorità oħra li hija esterna għall-Organizzazzjoni. Għandhom jiddeżistu minn kwalunkwe azzjoni li tista’ tirrifletti fuq il-pożizzjoni tagħhom bħala uffiċjali responsabbli biss lejn l-Organizzazzjoni. Kull Membru jintrabat li jirrispetta l-karattru internazzjonali esklussiv tar-responsabbiltajiet tad-Direttur Eżekuttiv u tal-persunal u mhux li jinfluwenzahom fit-twettiq tar-responsabbiltajiet tagħhom.
   KAPITOLU VIII
   FINANZI U AMMINISTRAZZJONI
   Artikolu 18
   Kumitat tal-Finanzi u l-Amministrazzjoni
   Għandu jiġi stabbilit Kumitat tal-Finanzi u l-Amministrazzjoni. Il-Kunsill għandu jiddetermina l-kompożizzjoni u l-mandat tiegħu. Dan il-Kumitat għandu jkun responsabbli li jissorvelja l-Baġit Amministrattiv li għandu jiġi ppreżentat lill-Kunsill għall-approvazzjoni, u li jwettaq kwalunkwe kompitu ieħor li l-Kunsill jassenjalu li għandha tinkludi l-monitoraġġ tad-dħul u ta’ l-infiq u kwistjonijiet dwar l-amministrazzjoni ta’ l-Organizzazzjoni. Il-Kumitat tal-Finanzi u l-Amministrazzjoni għandu jirrapporta dwar il-proċedimenti tiegħu lill-Kunsill.
   Artikolu 19
   Finanzi
   1.   L-ispejjeż tad-delegazzjonijiet lill-Kunsill u r-rappreżentanti ta’ kwalunkwe mill-kumitati tal-Kunsill għandhom jitħallsu mill-Gvernijiet rispettivi tagħhom.
   2.   L-ispejjeż l-oħrajn meħtieġa ghall-amministrazzjoni ta’ dan il-Ftehim għandhom jitħallsu minn kontribuzzjonijiet annwali mill-Membri vvalutati skond id-dispożizzjonijiet ta’ l-Artikolu 20, flimkien ma’ dħul minn bejgħ ta’ servizzi speċifiċi lill-Membri u l-bejgħ ta’ informazzjoni u studji ġenerati skond id-dispożizzjonijiet ta’ l-Artikoli 32 u 34.
   3.   Is-sena finanzjarja ta’ l-Organizzazzjoni għandha tkun l-istess bħas-sena tal-kafè.
   Artikolu 20
   Determinazzjoni tal-Baġit Amministrattiv u valutazzjoni tal-kontribuzzjonijiet
   1.   Matul it-tieni nofs ta’ kull sena finanzjarja, il-Kunsill għandu japprova l-Baġit Amministrattiv ta’ l-Organizzazzjoni għas-sena finanzjarja ta’ wara u għandu jivvaluta l-kontribuzzjoni ta’ kull Membru għal dak il-Baġit. Għandu jiġi ppreparat abbozz ta’ Baġit Amministrattiv mid-Direttur Eżekuttiv taħt is-superviżjoni tal-Kumitat tal-Finanzi u l-Amministrazzjoni skond id-dispożizzjonijiet ta’ l-Artikolu 18.
   2.   Il-kontribuzzjoni ta’ kull Membru għall-Baġit Amministrattiv għal kull sena finanzjarja għandha tkun skond il-proporzjon li jkollu l-għadd tal-voti tiegħu meta l-Baġit Amministrattiv għal dik is-sena finanzjarja jkun approvat mill-voti totali tal-Membri. Madankollu, jekk ikun hemm xi tibdil fid-distribuzzjoni tal-voti fost il-Membri skond id-dispożizzjonijiet ta’ l-Artikolu 12(6) fil-bidu tas-sena finanzjarja li għaliha huma vvalutati l-kontribuzzjonijiet, dawn il-kontribuzzjonijiet għandhom jiġu aġġustati b’mod korrispondenti għal dik is-sena. Fid-determinazzjoni tal-kontribuzzjonijiet, il-voti ta’ kull Membru għandhom jiġu kkalkolati mingħajr konsiderazzjoni għas-sospensjoni tad-drittijiet tal-votazzjoni ta’ kwalunkwe Membru jew għal kwalunkwe distribuzzjoni mill-ġdid tal-voti li tirriżulta minn dan.
   3.   Il-kontribuzzjoni inizjali ta’ kwalunkwe Membru li jissieħeb fl-Organizzazzjoni wara d-dħul fis-seħħ ta’ dan il-Ftehim kif provdut fl-Artikolu 42 għandha tiġi vvalutata mill-Kunsill fuq bażi ta’ l-għadd ta’ voti li għandu jkollu u l-perjodu li fadal mis-sena finanzjarja kurrenti, iżda l-valutazzjonijiet magħmula fuq Membri oħrajn għas-sena finanzjarja kurrenti m’għandhomx jinbidlu.
   Artikolu 21
   Ħlas tal-kontribuzzjonijiet
   1.   Il-kontribuzzjonijiet għall-Baġit Amministrattiv għal kull sena finanzjarja għandhom ikunu pagabbli f’munita liberament konvertibbli u għandhom isiru dovuti fl-ewwel jum ta’ dik is-sena finanzjarja.
   2.   Jekk xi Membru jonqos li jħallas il-kontribuzzjoni sħiħa tiegħu lill-Baġit Amministrattiv fi żmien sitt xhur mid-data li fiha tkun dovuta l-kontribuzzjoni, id-drittijiet tal-votazzjoni tiegħu u d-dritt li jipparteċipa fil-laqgħat tal-kumitati speċjalizzati għandhom ikunu sospiżi sakemm il-kontribuzzjoni tkun tħallset kollha. Iżda, kemm-il darba l-Kunsill ma jiddeċidix mod ieħor, dan il-Membru m’għandux ikun imċaħħad mid-drittijiet l-oħrajn tiegħu u lanqas ma jinħeles mill-obbligi tiegħu skond dan il-Ftehim.
   3.   Kwalunkwe Membru li d-drittijiet tal-votazzjoni tiegħu jkunu ġew sospiżi skond id-dispożizzjonijiet tal-paragrafu (2) ta’ dan l-Artikolu xorta għandu jibqa’ responsabbli għall-ħlas tal-kontribuzzjoni tiegħu.
   Artikolu 22
   Passiv
   1.   L-Organizzazzjoni, fil-funzjoni tagħha kif speċifikata fl-Artikolu 6(3), m’għandux ikollha l-poter li tidħol f’xi obbligu barra mill-kamp ta’ applikazzjoni ta’ dan il-Ftehim, u m’għandhiex titqies li ġiet awtorizzata mill-Membri li tagħmel dan; b’mod partikolari m’għandux ikollha l-kapaċità li tissellef il-flus. Fl-eżerċizzju tal-kapaċità tagħha li tikkuntratta, l-Organizzazzjoni għandha tinkorpora fil-kuntratti tagħha t-termini ta’ dan l-Artikolu b’tali mod li ġġibhom għall-attenzjoni tal-partijiet l-oħrajn li deħlin f’kuntratti ma’ l-Organizzazzjoni, iżda kwalunkwe nuqqas li tinkorpora dawn it-termini m’għandux jinvalida dan il-kuntratt jew jagħmlu ultra vires.
   2.   Ir-responsabbiltà ta’ Membru hija limitata sa l-obbligi tiegħu fir-rigward tal-kontribuzzjonijiet speċifikament provduti f’dan il-Ftehim. Il-partijiet terzi li jaħdmu ma’ l-Organizzazzjoni għandhom jitqiesu li huma avżati dwar id-dispożizzjonijiet ta’ dan il-Ftehim fir-rigward tar-responsabbiltajiet tal-Membri.
   Artikolu 23
   Verifika u pubblikazzjoni tal-kotba
   Malli jkun possibbli u mhux aktar tard minn sitt xhur wara l-għeluq ta’ kull sena finanzjarja, għandha tiġi ppreparata dikjarazzjoni vverifikata b’mod indipendenti ta’ l-attiv, tal-passiv, tad-dħul u ta’ l-infiq ta’ l-Organizzazzjoni matul dik is-sena finanzjarja. Din id-dikjarazzjoni għandha tiġi ppreżentata lill-Kunsill għall-approvazzjoni fl-ewwel sessjoni li tkun tmiss.
   KAPITOLU IX
   PROMOZZJONI U ŻVILUPP TAS-SUQ
   Artikolu 24
   Tneħħija ta’ l-ostakoli għall-kummerċ u l-konsum
   1.   Il-Membri jagħrfu l-importanza ta’ l-iżvilupp sostenibbli tas-settur tal-kafè u tat-tneħħija ta’ ostakoli preżenti u l-evitar ta’ ostakoli ġodda li jistgħu jfixklu l-kummerċ u l-konsum, filwaqt li jirrikonoxxu fl-istess ħin id-dritt tal-Membri li jirregolaw, u li jintroduċu regolamenti ġodda, sabiex jilħqu l-għanijiet nazzjonali ta’ politika tas-saħħa u ta’ l-ambjent, skond l-impenni u l-obbligi tagħhom skond strumenti ta’ ftehim internazzjonali, inklużi dawk relatati mal-kummerċ internazzjonali.
   2.   Il-Membri jagħrfu li bħalissa hemm miżuri fis-seħħ li jistgħu sa livell akbar jew inqas ifixklu ż-żieda fil-konsum tal-kafè, b’mod partikolari:

               (a)

               l-arranġamenti ta’ l-importazzjoni li jgħoddu għall-kafè, inklużi tariffi preferenzjali u oħrajn, kwoti, operazzjonijiet tal-monopolji tal-gvern u aġenziji uffiċjali tax-xiri, u regoli amministrattivi u prattiki kummerċjali oħrajn;

               (b)

               l-arranġamenti ta’ l-esportazzjoni fir-rigward ta’ sussidji diretti jew indiretti u regoli amministrattivi u prattiċi kummerċjali oħrajn; u

               (ċ)

               il-kundizzjonijiet interni tal-kummerċ u d-dispożizzjonijiet legali u amministrattivi domestiċi u reġjonali li jistgħu jaffettwaw il-konsum.

         3.   Fid-dawl ta’ l-għanijiet dikjarati hawn fuq u d-dispożizzjonijiet tal-paragrafu (4) ta’ dan l-Artikolu, il-Membri għandhom jagħmlu sforz li jfittxu tnaqqis tat-tariffi fuq il-kafè jew li jieħdu azzjonijiet oħrajn biex ineħħu l-ostakoli għal konsum akbar.
   4.   Filwaqt li tqies l-interess reċiproku tagħhom, il-Membri jintrabtu li jfittxu modi u mezzi kif l-ostakoli għall-kummerċ u l-konsum akbar imsemmija fil-paragrafu (2) ta’ dan l-Artikolu jistgħu progressivament jitnaqqsu u eventwalment, kull fejn ikun possibbli, jiġu eliminati, jew li bihom l-effetti ta’ dawn l-ostakoli jistgħu jiġu mnaqqsa b’mod sostanzjali.
   5.   Fid-dawl ta’ kwalunkwe impenn meħud skond id-dispożizzjonijiet tal-paragrafu (4) ta’ dan l-Artikolu, il-Membri għandhom jgħarrfu lill-Kunsill kull sena dwar il-miżuri kollha adottati bl-għan li jimplimentaw id-dispożizzjonijiet ta’ dan l-Artikolu.
   6.   Id-Direttur Eżekuttiv għandu jipprepara perjodikament stħarriġ ta’ l-ostakoli għall-konsum li għandu jiġi rivedut mill-Kunsill.
   7.   Il-Kunsill jista’, sabiex jagħti spinta lill-għanijiet ta’ dan l-Artikolu, jagħmel rakkomandazzjonijiet lill-Membri, li għandhom jirrapportaw mill-aktar fis possibbli lill-Kunsill dwar il-miżuri adottati bl-għan li jiġu implimentati dawn ir-rakkomandazzjonijiet.
   Artikolu 25
   Promozzjoni u żvilupp tas-suq
   1.   Il-Membri jagħrfu l-benefiċċji, kemm għall-Membri li jimportaw kif ukoll għal dawk li jesportaw, li jirriżultaw mill-isforzi li jiġi promoss il-konsum, tittejjeb il-kwalità tal-prodott, u li jiġu żviluppati swieq għall-kafè, inklużi dawk tal-Membri li jesportaw.
   2.   L-attivitajiet tal-promozzjoni u ta’ l-iżvilupp tas-suq jistgħu jinkludu kampanji ta’ l-informazzjoni, riċerka, bini tal-kapaċitajiet u studji relatati mal-produzzjoni u l-konsum tal-kafè.
   3.   Dawn l-attivitajiet jistgħu jiġu inklużi fil-programm annwali ta’ ħidma tal-Kunsill jew fost l-attivitajiet tal-proġett ta’ l-Organizzazzjoni msemmija fl-Artikolu 28 u jistgħu jiġu ffinanzjati minn kontribuzzjonijiet volontarji mill-Membri, non-Membri, organizzazzjonijiet oħrajn u s-settur privat.
   4.   Għandu jiġi stabbilit Kumitat dwar il-Promozzjoni u l-Iżvilupp tas-Suq. Il-Kunsill għandu jiddetermina l-kompożizzjoni u l-mandat tiegħu.
   Artikolu 26
   Miżuri relatati mal-kafè pproċessat
   Il-Membri jagħrfu l-ħtieġa li l-pajjiżi li qed jiżviluppaw iwessgħu l-bażi ta’ l-ekonomiji tagħhom permezz ta’, inter alia, l-industrijalizzazzjoni u l-esportazzjoni tal-prodotti manifatturati, inkluż l-ipproċessar tal-kafè u l-esportazzjoni tal-kafè pproċessat, kif imsemmi fis-sub-paragrafi (d), (e), (f) u (ġ) tal-paragrafu (1) ta’ l-Artikolu 2. F’dan ir-rigward, il-Membri għandhom jevitaw l-adozzjoni ta’ miżuri tal-gvern li jistgħu jikkawżaw tfixkil fis-settur tal-kafè ta’ Membri oħrajn.
   Artikolu 27
   Taħlitiet u sostituti
   1.   Il-Membri m’għandhom iżommu ebda regolament li jeħtieġ it-taħlit, l-ipproċessar jew l-użu ta’ prodotti oħrajn mal-kafè għall-bejgħ kummerċjali mill-ġdid bħala kafè. Il-Membri għandhom jagħmlu sforzi biex jipprojbixxu l-bejgħ u r-reklamar tal-prodotti taħt l-isem tal-kafè jekk dawn il-prodotti fihom inqas mill-ekwivalenti ta’ 95 % kafè aħdar bħala l-materjal bażżiku mhux ipproċessat.
   2.   Id-Direttur Eżekuttiv għandu jissottometti lill-Kunsill rapport perjodiku dwar il-konformità mad-dispożizzjonijiet dan l-Artikolu.
   KAPITOLU X
   ATTIVITAJIET TA’ PROĠETTI TA’ L-ORGANIZZAZZJONI
   Artikolu 28
   Żvilupp u ffinanzjar tal-proġetti
   1.   Il-Membri u d-Direttur Eżekuttiv jistgħu jissottomettu proposti dwar proġetti li jikkontribwixxu għall-kisba ta’ l-għanijiet ta’ dan il-Ftehim u wieħed jew aktar mill-oqsma prijoritarji għall-ħidma identifikati fil-pjan ta’ azzjoni strateġiku approvat mill-Kunsill skond l-Artikolu 9.
   2.   Il-Kunsill għandu jistabbilixxi proċeduri u mekkaniżmi biex jiġu sottomessi, evalwati, approvati, prijoritarizzati u ffinanzjati l-proġetti, kif ukoll għall-implimentazzjoni, il-monitoraġġ u l-evalwazzjoni tagħhom, u d-disseminazzjoni ġenerali tar-riżultati.
   3.   F’kull sessjoni tal-Kunsill id-Direttur Eżekuttiv għandu jirrapporta dwar l-istat tal-proġetti kollha approvati mill-Kunsill, inklużi dawk li qed jistennew il-finanzjament, li qed jiġu implimentati jew li tlestew minn żmien l-aħħar sessjoni tal-Kunsill.
   4.   Għandu jiġi stabbilit Kumitat dwar il-Proġetti. Il-Kunsill għandu jiddetermina l-kompożizzjoni u l-mandat tiegħu.
   KAPITOLU XI
   IS-SETTUR PRIVAT TAL-KAFÈ
   Artikolu 29
   Il-Bord Konsultattiv tas-Settur Privat
   1.   Il-Bord Konsultattiv tas-Settur Privat (minn hawn ‘il quddiem imsejjaħ il-BKSP) għandu jkun korp konsultattiv li jista’ jagħmel rakkomandazzjonijiet dwar kwalunkwe konsultazzjoni magħmula mill-Kunsill u jista’ jistieden lill-Kunsill jikkunsidra kwistjonijiet relatati ma’ dan il-Ftehim.
   2.   Il-BKSP għandu jkun iffurmat minn tmien rappreżentanti tas-settur privat fil-pajjiżi li jesportaw, u tmien rappreżentanti tas-settur privat fil-pajjiżi li jimportaw.
   3.   Il-membri tal-BKSP għandhom ikunu rappreżentanti ta’ l-assoċjazzjonijiet jew korpijiet maħtura mill-Kunsill kull sentejn tal-kafè, u jistgħu jinħatru mill-ġdid. Meta jagħmel dan il-Kunsill għandu jagħmel sforz li jaħtar:

               (a)

               żewġ assoċjazzjonijiet jew korpijiet tal-kafè fis-settur privat mill-pajjiżi jew reġjuni li jesportaw li jirrappreżentaw kull wieħed mill-erba’ gruppi tal-kafè, preferibbilment li jirrappreżentaw kemm dawk li jkabbru l-kafè u dawk li jesportawh, flimkien ma’ sostitut wieħed jew aktar għal kull rappreżentant; u

               (b)

               tmien assoċjazzjonijiet jew korpijiet tal-kafè fis-settur privat mill-pajjiżi li jimportaw, kemm jekk Membri jew le, preferibbilment li jirrappreżentaw kemm l-importaturi kif ukoll dawk li jixwu l-kafè, flimkien ma’ sostitut wieħed jew aktar għal kull rappreżentant.

         4.   Kull membru tal-BKSP jista’ jaħtar konsulent wieħed jew aktar.
   5.   Il-BKSP għandu jkollu President u Viċi-President eletti minn fost il-Membri tiegħu, għal żmien ta’ sena. Dawn l-uffiċjali jistgħu jiġu eletti mill-ġdid. Il-President u l-Viċi-President m’għandhomx jitħallsu mill-Organizzazzjoni. Il-President għandu jkun mistieden jipparteċipa fil-laqgħat tal-Kunsill bħala osservatur.
   6.   Il-BKSP għandu normalment jiltaqa’ fis-sede ta’ l-Organizzazzjoni, matul is-sessjonijiet regolari tal-Kunsill. Fil-każ li l-Kunsill jaċċetta stedina minn Membru li jagħmel laqgħa fit-territorju tiegħu, il-BKSP għandu wkoll jiltaqa’ f’dak it-territorju, f’liema każ l-ispejjeż addizzjonali għall-Organizzazzjoni involuti li jkun aktar minn dawk magħmula meta l-laqgħa ssir fis-sede jitħallsu minn dak il-pajjiż jew organizzazzjoni tas-settur privat li jospita/tospita l-laqgħa.
   7.   Il-BKSP jista’ jagħmel laqgħat speċali soġġett għall-approvazzjoni mill-Kunsill.
   8.   Il-BKSP għandu jissottometti rapporti regolari lill-Kunsill.
   9.   Il-BKSP għandu jistabbilixxi r-regoli tal-proċedura tiegħu stess, konsistenti mad-dispożizzjonijiet ta’ dan il-Ftehim.
   Artikolu 30
   Il-Konferenza Dinjija tal-Kafè
   1.   Il-Kunsill għandu jagħmel arranġamenti biex jagħmel, f’intervalli xierqa, Konferenza Dinjija tal-Kafè (minn hawn ‘il quddiem imsejħa l-Konferenza), li għandha tkun komposta minn Membri li jesportaw u li jimportaw, minn rappreżentanti tas-settur privat, u parteċipanti interessati oħrajn, inklużi parteċipanti minn pajjiżi mhux membri. Il-Kunsill, b’koordinazzjoni mal-President tal-Konferenza, għandu jiżgura li l-Konferenza tikkontribwixxi għall-promozzjoni ta’ l-għanijiet ta’ dan il-Ftehim.
   2.   Il-Konferenza għandu jkollha President li m’għandux jitħallas mill-Organizzazzjoni. Il-President għandu jinħatar mill-Kunsill għal perjodu xieraq, u għandu jkun mistieden jieħu sehem f’laqgħat tal-Kunsill bħala osservatur.
   3.   Il-Kunsill għandu jiddeċiedi dwar il-forma, it-titlu, is-suġġett u l-ħin tal-Konferenza, b’konsultazzjoni mal-Bord Konsultattiv tas-Settur Privat. Il-Konferenza normalment għandha ssir fis-sede ta’ l-Organizzazzjoni, matul is-sessjonijiet regolari tal-Kunsill. Fil-każ li l-Kunsill jaċċetta stedina minn Membru li jagħmel sessjoni fit-territorju tiegħu, il-Konferenza tista’ wkoll issir f’dak it-territorju, f’liema każ l-ispejjeż addizzjonali għall-Organizzazzjoni involuti li jkunu aktar minn dawk magħmula meta l-laqgħa ssir fis-sede jitħallsu minn dak il-pajjiż li jospita l-laqgħa.
   4.   Kemm-il darba l-Kunsill ma jiddeċidix mod ieħor, il-Konferenza għandha tiffinanzja lilha nfisha.
   5.   Il-President għandu jirraporta lill-Kunsill dwar il-konklużjonijiet tal-Konferenza.
   Artikolu 31
   Il-Forum Konsultattiv dwar il-Finanzjament tas-Settur tal-Kafè
   1.   Il-Kunsill għandu jlaqqa’, f’intervalli xierqa u b’kooperazzjoni ma’ organizzazzjonijiet oħrajn rilevanti, Forum Konsultattiv dwar il-Finanzjament tas-Settur tal-Kafè (minn hawn ‘il quddiem imsejjaħ il-Forum) biex jiffaċilita l-konsultazzjonijiet dwar suġġetti relatati mal-finanzi u l-immaniġġjar tar-riskju fis-settur tal-kafè, b’enfasi partikolari fuq il-bżonnijiet ta’ produtturi ta’ skala żgħira u medja, u komunitajiet lokali fiż-żoni li jipproduċu l-kafè.
   2.   Il-Forum għandu jinkludi rappreżentanti tal-Membri, organizzazzjonijiet intergovernattivi, istituzzjonijiet finanzjarji, is-settur privat, organizzazzjonijiet mhux governattivi, pajjiżi mhux membri interessati u oħrajn b’għarfien espert rilevanti. Kemm-il darba l-Kunsill ma jiddeċidix mod ieħor, il-Forum għandu jiffinanzja lilu nnifsu.
   3.   Il-Kunsill għandu jistabbilixxi r-regoli tal-proċedura għall-ħidma tal-Forum, għall-ħatra tal-President u d-disseminazzjoni ġenerali tar-riżultati tagħha, bl-użu fejn xieraq ta’ mekkaniżmi stabbiliti skond id-dispożizzjonijiet ta’ l-Artikolu 34. Il-President għandu jirrapporta lill-Kunsill dwar ir-riżultati tal-Forum.
   KAPITOLU XII
   INFORMAZZJONI STATISTIKA, STUDJI U STĦARRIĠ
   Artikolu 32
   Informazzjoni statistika
   1.   L-Organizzazzjoni għandha taġixxi bħala ċentru għall-ġbir, l-iskambju u l-pubblikazzjoni ta’:

               (a)

               informazzjoni statistika dwar il-produzzjoni dinjija, il-prezzijiet, l-esportazzjonijiet, l-importazzjonijiet u l-esportazzjonijiet mill-ġdid, it-tqassim u l-konsum tal-kafè, inkluża informazzjoni dwar il-produzzjoni, il-konsum, il-kummerċ u l-prezzijiet għall-kafejiet f’kategoriji differenti tas-suq u prodotti differenti li fihom il-kafè; u

               (b)

               safejn jitqies xieraq, informazzjoni teknika dwar il-kultivazzjoni, l-ipproċessar u l-użu tal-kafè.

         2.   Il-Kunsill jista’ jitlob lill-Membri jipprovdu dik l-informazzjoni li jqis meħtieġa għall-operat tiegħu, inklużi rapporti statistiċi regolari dwar il-produzzjoni tal-kafè, it-tendenzi tal-produzzjoni, l-esportazzjonijiet, l-importazzjonijiet u l-esportazzjonijiet mill-ġdid, it-tqassim, il-konsum, il-ħażniet, il-prezzijiet u t-tassazzjoni, iżda ma għandha tiġi ppubblikata ebda informazzjoni li tista’ tintuża biex jiġi identifikat l-operat ta’ persuni jew kumpanniji li jipproduċu, jipproċessaw jew jikkummerċjlizzaw il-kafè. Safejn ikun possibbli, il-Membri għandhom jipprovdu l-informazzjoni mitluba bl-aktar mod dettaljat, f’waqtu u preċiż li jista’ jkun prattikabbli.
   3.   Il-Kunsill għandu jistabbilixxi sistema ta’ prezzijiet indikaturi u għandu jipprovdi għall-pubblikazzjoni prezz indikattiv ta’ kuljum kompost li għandu jirrifletti l-kundizzjonijiet attwali tas-suq.
   4.   Jekk Membru jonqos milli jipprovdi jew isib diffikultà biex jipprovdi fi żmien raġonevoli informazzjoni statistika u oħra meħtieġa mill-Kunsill għall-ħidma t-tajba ta’ l-Organizzazzjoni, il-Kunsill jista’ jitlob lill-Membru kkonċernat jispjega r-raġunijiet għan-nuqqas ta’ konformità. Il-Membru jista’ wkoll jgħarraf lill-Kunsill dwar id-diffikultà tiegħu u jitlob l-assistenza teknika.
   5.   Jekk jinsab li l-assistenza teknika hija meħtieġa fil-kwistjoni, jew jekk Membru ma pprovdiex, għal sentejn konsekuttivi, l-informazzjoni statistika mitluba skond il-paragrafu (2) ta’ dan l-Artikolu u ma talabx l-assistenza tal-Kunsill jew ma spjegax ir-raġunijiet għan-nuqqas ta’ konformità, il-Kunsill jista’ jieħu dawk l-inizjattivi li x’aktarx iwasslu lil dan il-Membru jipprovdi l-informazzjoni meħtieġa.
   Artikolu 33
   Ċertifikati ta’ l-Oriġini
   1.   Sabiex jiġi ffaċilitat il-ġbir ta’ l-istatistika dwar il-kummerċ internazzjonali tal-kafè u biex jiġu aċċertati l-kwantitajiet tal-kafè li ġew esportati minn kull Membru li jesporta, l-Organizzazzjoni għandha tistabbilixxi sistema ta’ Ċertifikati ta’ l-Oriġini, irregolata minn regoli approvati mill-Kunsill.
   2.   Kull esportazzjoni tal-kafè minn Membru li jesporta għandha tkun koperta minn Ċertifikat ta’ l-Oriġini validu. Iċ-Ċertifikati ta’ l-Oriġini għandhom jinħarġu, skond ir-regoli stabbiliti mill-Kunsill, minn aġenzija kkwalifikata magħżula mill-Membru u approvata mill-Organizzazzjoni.
   3.   Kull Membru li jesporta għandu jgħarraf lill-Organizzazzjoni dwar l-aġenzija governattiva jew mhux governattiva li għandha twettaq il-funzjonijiet speċifikati fil-paragrafu (2) ta’ dan l-Artikolu. L-Organizzazzjoni għandha speċifikament tapprova aġenzija mhux governattiva skond ir-regoli approvati mill-Kunsill.
   4.   Membru li jesporta, fuq bażi eċċezzjonali u b’ġustifikazzjoni tajba, jista’ jissottometti, għall-approvazzjoni tal-Kunsill, talba biex jippermetti d-data mogħtija fiċ-Ċertifikati ta’ l-Oriġini dwar l-esportazzjonijiet tiegħu tal-kafè tiġi trażmessa lill-Organizzazzjoni bl-użu ta’ metodu alternattiv.
   Artikolu 34
   Studji, stħarriġ u rapporti
   1.   Sabiex tassisti lill-Membri, l-Organizzazzjoni għandha tippromwovi l-preparazzjoni ta’ l-istudji, stħarriġ, rapporti tekniċi u dokumenti oħrajn dwar aspetti rilevanti tas-settur tal-kafè.
   2.   Dan jista’ jinkludi xogħol dwar l-ekonomija tal-produzzjoni u d-distribuzzjoni tal-kafè, l-analiżi tal-katina tal-valur tal-kafè, metodi biex jiġu mmaniġġjati r-riskji finanzjarji u oħrajn, l-impatt ta’ miżuri governattivi fuq il-produzzjoni u l-konsum tal-kafè, aspetti ta’ sostenibbiltà tas-settur tal-kafè, rabtiet bejn il-kafè u s-saħħa u opportunitajiet għall-espansjoni tas-swieq tal-kafè għal użi tradizzjonali u użi possibbli ġodda.
   3.   L-informazzjoni miġura, kkumpilata, analizzata u mqassma tista’ wkoll tinkludi, fejn ikun teknikament possibbli:

               (a)

               kwantitajiet u prezzijiet ta’ kafejiet relatati ma’ fatturi bħal żoni ġeografiċi differenti u kundizzjonijiet tal-produzzjoni relatati mal-kwalità; u

               (b)

               informazzjoni dwar l-istrutturi tas-suq, swieq speċjalizzati u tendenzi li qed jiżviluppaw fil-produzzjoni u l-konsum.

         4.   Sabiex iwettaq id-dispożizzjonijiet tal-paragrafu (1) ta’ dan l-Artikolu, il-Kunsill għandu jadotta programm ta’ ħidma annwali ta’ studji, stħarriġ u rapporti, b’rekwiżiti stmati tar-riżorsi. Dawn l-attivitajiet għandhom ikunu ffinanzjati jew minn dispożizzjonijiet fil-Baġit Amministrattiv jew minn għejun baġitarji żejda.
   5.   L-Organizzazzjoni għandha tagħmel enfasi partikolari fuq il-faċilitazzjoni ta’ l-aċċess għall-informazzjoni mill-produtturi żgħar tal-kafè u tgħinhom itejbu l-ħidma finanzjarja tagħhom, inkluż il-ġestjoni tal-kreditu u r-riskju.
   KAPITOLU XIII
   DISPOŻIZZJONIJIET ĠENERALI
   Artikolu 35
   Preparazzjonijiet għal Ftehim ġdid
   1.   Il-Kunsill jista’ jeżamina l-possibbiltà li jiġi negozjat Ftehim Internazzjonali tal-Kafè ġdid.
   2.   Sabiex iwettaq din id-dispożizzjoni, il-Kunsill għandu jeżamina l-progress li għamlet l-Organizzazzjoni fil-kisba ta’ l-għanijiet ta’ dan il-Ftehim kif speċifikat fl-Artikolu 1.
   Artikolu 36
   Settur sostenibbli tal-kafè
   Il-Membri għandhom iqisu debitament l-immaniġġjar sostenibbli tar-riżorsi u ta’ l-ipproċessar tal-kafè, filwaqt li jqisu l-prinċipji u l-għanijiet dwar l-iżvilupp sostenibbli li jinsabu fl-Aġenda 21 adottata mill-Konferenza tan-Nazzjonijiet Uniti dwar l-Ambjent u l-Iżvilupp li nżammet f’Rio de Janeiro fl-1992 u dawk adottati fis-Summit Dinji dwar l-Iżvilupp Sostenibbli li nżamm f’Johannesburg fl-2002.
   Artikolu 37
   Standard ta’ l-għajxien u kundizzjonijiet ta’ xogħol
   Il-Membri għandhom iqisu t-titjib ta’ l-istandard ta’ l-għajxien u l-kundizzjonijiet ta’ xogħol tal-popolazzjonijiet involuti fis-settur tal-kafè, skond l-istadju tagħhom ta’ l-iżvilupp, fid-dawl ta’ prinċipji rikonoxxuti internazzjonalment u standards applikabbli dwar dawn il-kwistjonijiet. Barra minn dan, il-Membri jaqblu li l-istandards tax-xogħol m’għandhomx jintużaw għal skopijiet ta’ kummerċ protezzjonist.
   KAPITOLU XIV
   ONSULTAZZJONIJIET, TILWIMIET U LMENTI
   Artikolu 38
   Konsultazzjonijiet
   Kull Membru għandu jagħti konsiderazzjoni pożittiva għal-konsultazzjoni u jagħti opportunità xierqa għal konsultazzjoni dwar dawk ir-rappreżentazzjonijiet li Membru ieħor jista’ jagħmel fir-rigward ta’ kwalunkwe kwistjoni li għandha x’taqsam ma’ dan il-Ftehim. Matul din il-konsultazzjoni, fuq talba minn kwalunkwe parti u bil-kunsens tal-parti l-oħra, id-Direttur Eżekuttiv għandu jistabbilixxi bord indipendenti li għandu jagħmel mill-aħjar biex jikkonċilja l-partijiet. L-ispejjeż tal-bord m’għandhomx jitħallsu mill-Organizzazzjoni. Jekk parti ma taqbilx li jiġi stabbilit bord mid-Direttur Eżekuttiv, jew jekk il-konsultazzjoni ma twassalx għal soluzzjoni, il-kwistjoni tista’ tiġi riferita lill-Kunsill skond id-dispożizzjonijiet ta’ l-Artikolu 39. Jekk il-konsultazzjoni twassal għal soluzzjoni, din għandha tiġi rrapportata lid-Direttur Eżekuttiv, li għandu jqassam ir-rapport lill-Membri kollha.
   Artikolu 39
   Tilwimiet u lmenti
   1.   Kwalunkwe tilwima dwar l-interpretazzjoni jew l-applikazzjoni ta’ dan il-Ftehim li ma tiġix solvuta permezz tan-negozjati għandha, fuq talba ta’ kwalunkwe Membru li jkun parti mit-tilwima, tiġi riferita lill-Kunsill għal deċiżjoni.
   2.   Il-Kunsill għandu jistabblixxi proċedura għas-soluzzjoni tat-tilwimiet u l-ilmenti.
   KAPITOLU XV
   DISPOŻIZZJONIJIET FINALI
   Artikolu 40
   Firma u ratifika, aċċettazzjoni jew approvazzjoni
   1.   Ħlief kif provdut mod ieħor, dan il-Ftehim għandu jkun miftuħ għall-firma fil-kwartieri ġenerali tad-Depożitarju sa mill-1 ta’ Frar 2008 sa u inkluż il-31 ta’ Awwissu 2008 minn Partijiet Kontraenti għall-Ftehim Internazzjonali tal-Kafè 2001 u mill-Gvernijiet mistiedna għas-sessjoni tal-Kunsill fejn ġie adottat dan il-Ftehim.
   2.   Dan il-Ftehim huwa soġġett għar-ratifika, l-aċċettazzjoni jew l-approvazzjoni mill-Gvernijiet firmatarji skond il-proċeduri legali rispettivi tagħhom.
   3.   Ħlief kif provdut fl-Artikolu 42, l-istrumenti tar-ratifika, l-aċċettazzjoni jew l-approvazzjoni għandhom jiġu ddepożitati mad-Depożitarju mhux aktar tard mit-30 ta’ Settembru 2008. Madankollu, il-Kunsill jista’ jiddeċiedi li jagħti estensjonijiet ta’ żmien lill-Gvernijiet firmatarji li ma jistgħux jiddepożitaw l-istrumenti tagħhom sa dik id-data. Il-Kunsill għandu jittrażmetti dawn id-deċiżjonijiet lid-Depożitarju.
   4.   Mal-firma u r-ratifika, l-aċċettazzjoni jew l-approvazzjoni, jew notifika ta’ applikazzjoni provviżorja, il-Komunità Ewropea għandha tiddepożita dikjarazzjoni mad-Depożitarju li tikkonferma l-kompetenza esklussiva tagħħa dwar kwistjonijiet irregolati minn dan il-Ftehim. L-Istati Membri tal-Komunità Ewropea m’għandhomx ikunu eliġibbli li jsiru Partijiet Kontraenti għall-Ftehim.
   Artikolu 41
   Applikazzjoni provviżorja
   Gvern firmatarju li bi ħsiebu jirratifika, jaċċetta jew japprova dan il-Ftehim jista’, fi kwalunkwe ħin, jinnotifika d-Depożitarju li japplika dan il-Ftehim provviżorjament skond il-proċeduri legali tiegħu.
   Artikolu 42
   Dħul fis-seħħ
   1.   Dan il-Ftehim għandu jidħol fis-seħħ definittivament meta l-Gvernijiet firmatarji li għandhom mill-inqas żewġ terzi tal-voti tal-Membri li jesportaw u l-Gvernijiet firmatarji li għandhom mill-inqas żewġ terzi tal-voti tal-Membri li jimportaw, ikkalkolati fit-28 ta’ Settembru 2007, mingħajr referenza għas-sospensjoni possibbli skond l-Artikolu 21, ikunu ddepożitaw strumenti ta’ ratifika, aċċettazzjoni jew approvazzjoni. Alternattivament, huwa għandu jidħol fis-seħħ definittivament fi kwalunkwe ħin jekk ikun fis-seħħ provviżorjament skond id-dispożizzjonijiet tal-paragrafu (2) ta’ dan l-Artikolu u dawn ir-rekwiżiti ta’ perċentwal jiġu sodisfatti bid-depożitu ta’ strumenti ta’ ratifika, aċċettazzjoni jew approvazzjoni.
   2.   Jekk dan il-Ftehim ma jkunx daħal fis-seħħ definittivament sal-25 ta’ Settembru 2008, huwa għandu jidħol fis-seħħ provviżorjament f’dik id-data, jew fi kwalunkwe data oħra fi żmien tnax-il xahar wara, jekk il-Gvernijiet firmatarji li jkollhom il-voti deskritti fil-paragrafu (1) ta’ dan l-Artikolu, jkunu ddepożitaw l-istrumenti ta’ ratifika, aċċettazzjoni jew approvazzjoni, jew ikunu nnotifikaw lid-Depożitarju skond id-dispożizzjonijiet ta’ l-Artikolu 41.
   3.   Jekk dan il-Ftehim ikun daħal fis-seħħ provviżorjament iżda ma jkunx daħal fis-seħħ definittivament sal-25 ta’ Settembru 2009, huwa għandu jieqaf milli jkun fis-seħħ provviżorjament kemm-il darba dawk il-Gvernijiet firmatarji li jkunu ddepożitaw l-istrumenti ta’ ratifika, aċċettazzjoni jew approvazzjoni, jew li jkunu nnotifikaw lid-Depożitarju skond id-dispożizzjonijiet ta’ l-Artikolu 41, jiddeċiedu, b’kunsens komuni, li għandu jkompli fis-seħħ provviżorjament għal perjodu speċifiku ta’ żmien. Dawn il-Gvernijiet firmatarji jistgħu wkoll jiddeċiedu, b’kunsens komuni, li dan il-Ftehim għandu jidħol fis-seħħ definittivament fosthom.
   4.   Jekk dan il-Ftehim ma jkunx daħal fis-seħħ definittivament sal-25 ta’ Settembru 2009 skond id-dispożizzjonijiet tal-paragrafu (1) jew (2) ta’ dan l-Artikolu, dawk il-Gvernijiet firmatarji li ddepożitaw strumenti ta’ ratifika, aċċettazzjoni jew approvazzjoni, skond il-liġijiet u r-regolamenti tagħhom, jistgħu jiddeċiedu, b’kunsens komuni, li dan il-Ftehim għandu jidħol fis-seħħ definittivament fosthom.
   Artikolu 43
   Adeżjoni
   1.   Ħlief kif provdut mod ieħor f’dan il-Ftehim, il-Gvern ta’ kwalunkwe Stat membru tan-Nazzjonijiet Uniti jew ta’ kwalunkwe mill-aġenziji speċjalizzati tagħha jew kwalunkwe organizzazzjoni intergovernattiva deskritta fil-paragrafu (3) ta’ l-Artikolu 4 jistgħu jaderixxu għal dan il-Ftehim skond il-proċeduri li għandhom jiġu stabbiliti mill-Kunsill.
   2.   L-istrumenti ta’ l-adeżjoni għandhom jiġu ddepożitati mad-Depożitarju. L-adeżjoni għandha tidħol fis-seħħ mad-depożitu ta’ l-istrument.
   3.   Malli jiġi depożitat strument ta’ l-adeżjoni, kwalunkwe organizzazzjoni intergovernattiva msemmija fil-paragrafu (3) ta’ l-Artikolu 4 għandha tiddepożita dikjarazzjoni li tikkonferma l-kompetenza esklussiva tagħha dwar kwistjonijiet irregolati minn dan il-Ftehim. L-Istati membri ta’ din l-organizzazzjoni m’għandhomx ikunu eliġibbli li jsiru Partijiet Kontraenti għal dan il-Ftehim.
   Artikolu 44
   Riżervi
   Ma jistgħu jsiru ebda riżervi fir-rigward ta’ xi dispożizzjoni ta’ dan il-Ftehim.
   Artikolu 45
   Rtirar volontarju
   Kwalunkwe Parti Kontraenti tista’ tirtira minn dan il-Ftehim fi kwalunkwe ħin billi tagħti avviż ta’ l-irtirar bil-miktub lid-Depożitarju. L-irtirar għandu jsir effettiv 90 jum wara li jiġi rċevut l-avviż.
   Artikolu 46
   Esklużjoni
   Jekk il-Kunsill jiddeċiedi li xi Membru jkun kiser l-obbligi tiegħu skond dan il-Ftehim u jiddeċiedi wkoll li dan il-ksur ifixkel b’mod sinjifikanti l-operat ta’ dan il-Ftehim, jista’ jeskludi lil dan il-Membru mill-Organizzazzjoni. Il-Kunsill għandu minnufih jgħarraf lid-Depożitarju b’din id-deċiżjoni. Disgħin jum wara d-data tad-deċiżjoni tal-Kunsill, dan il-Membru għandu jieqaf milli jkun Membru ta’ l-Organizzazzjoni u Parti f’dan il-Ftehim.
   Artikolu 47
   Ħlas tal-kontijiet mal-Membri li jirtiraw jew li huma esklużi
   1.   Il-Kunsill għandu jiddetermina kwalunkwe ħlas tal-kontijiet ma’ Membru li qed jirtira jew Membru eskluż. L-Organizzazzjoni għandha żżomm kwalunkwe ammont diġà mħallas minn Membru li qed jirtira jew li ġie eskluż u dan il-Membru għandu jibqa’ obbligat iħallas kwalunkwe ammont dovut minnu lill-Organizzazzjoni fil-ħin li l-irtirar jew l-esklużjoni ssir effettiva; sakemm, iżda, li fil-każ ta’ Parti Kontraenti li ma tistax taċċetta emenda u għalhekk tieqaf milli tipparteċipa f’dan il-Ftehim skond id-dispożizzjonijiet ta’ l-Artikolu 49(2), il-Kunsill jista’ jiddetermina kwalunkwe ħlas tal-kontijiet li jqis ekwu.
   2.   Membru li jkun waqaf jipparteċipa f’dan il-Ftehim m’għandux ikun intitolat għal xi sehem tad-dħul ta’ likwidazzjoni jew l-assi l-oħrajn ta’ l-Organizzazzjoni; lanqas ma jkun responsabbli għall-ħlas ta’ xi parti mid-defiċit, jekk ikun hemm, ta’ l-Organizazzjoni meta jiġi tterminat dan il-Ftehim.
   Artikolu 48
   Dewmien, estensjoni u terminazzjoni
   1.   Dan il-Ftehim għandu jibqa’ fis-seħħ għal żmien ta’ għaxar snin wara li jidħol fis-seħħ provviżorjament jew definittivament kemm-il darba ma jiġix estiż skond id-dispożizzjonijiet tal-paragrafu (3) ta’ dan l-Artikolu jew itterminat skond id-dispożizzjonijiet tal-paragrafu (4) ta’ dan l-Artikolu.
   2.   Il-Kunsill għandu jirrevedi dan il-Ftehim ħames snin wara li jidħol fis-seħħ u jieħu deċiżjonijiet kif xieraq.
   3.   Il-Kunsill jista’ jiddeċiedi li jestendi dan il-Ftehim lil hinn mid-data meta jiskadi għal perjodu suċċessiv wieħed jew aktar iżda mhux aktar minn total ta’ tmien snin. Kwalunkwe Membru li ma jaċċettax din l-estensjoni ta’ dan il-Ftehim għandu jgħarraf lill-Kunsill u lid-Depożitarju bil-miktub qabel ma jibda l-perjodu ta’ l-estensjoni u għandu jieqaf milli jkun Parti għal dan il-Ftehim mill-bidu tal-perjodu ta’ estensjoni.
   4.   Il-Kunsill jista’ jiddeċiedi fi kwalunkwe ħin li jittermina dan il-Ftehim. It-terminazzjoni għandha tieħu effett f’data li jiddeċiedi l-Kunsill.
   5.   Minkejja t-terminazzjoni ta’ dan il-Ftehim, il-Kunsill għandu jibqa’ jeżisti kemm ikun meħtieġ biex jittieħdu d-deċiżjonijiet meħtieġa matul iż-żmien meħtieġ għal-likwidazzjoni ta’ l-Organizzazzjoni, il-ħlas tal-kontijiet tagħha u d-dispożizzjoni ta’ l-assi tagħha.
   6.   Kwalunkwe deċiżjoni meħuda fir-rigward tad-dewmien u/jew terminazzjoni ta’ dan il-Ftehim u kwalunkwe notifika rċevuta mill-Kunsill skond dan l-Artikolu għandha tkun trażmessa mill-Kunsill lid-Depożitarju.
   Artikolu 49
   Emenda
   1.   Il-Kunsill jista’ jipproponi emenda tal-Ftehim u għandu jikkomunika din il-proposta lill-Partijiet Kontraenti kollha. L-emenda għandha tidħol fis-seħħ għall-Membri kollha ta’ l-Organizzazzjoni 100 jum wara li d-Depożitarju jkun irċieva notifiki ta’ aċċettazzjoni minn Partijiet Kontraenti li għandhom mill-inqas żewġ terzi tal-voti tal-Membri li jesportaw, u minn Partijiet Kontraenti li jkollhom mill-inqas żewġ terzi tal-voti tal-Membri li jimportaw. Il-perċentwal ta’ żewġ terzi msemmi hawn għandu jiġi kkalkolat fuq il-bażi ta’ l-għadd ta’ Partijiet Kontraenti għall-Ftehim fil-ħin li l-proposta ta’ l-emenda ġiet iċċirkolata lill-Partijiet Kontraenti kkonċernati għall-aċċettazzjoni. Il-Kunsill għandu jiffissa żmien li fih il-Partijiet Kontraenti għandhom jinnotifikaw lid-Depożitarju dwar l-aċċettazzjoni minnhom ta’ l-emenda, li għandha tkun ikkomunikata mill-Kunsill lill-Partijiet Kontraenti kollha u lid-Depożitarju. Jekk, malli jiskadi dan it-terminu, ir-rekwiżiti ta’ perċentwal għad-dħul fis-seħħ ta’ l-emenda ma jkunux intlaħqu, l-emenda għandha titqies irtirata.
   2.   Kemm-il darba l-Kunsill ma jiddeċidix mod ieħor, kwalunkwe Parti Kontraenti li ma tkunx innotifikat l-aċċettazzjoni ta’ emenda fil-perjodu ffissat mill-Kunsill għandha tieqaf milli tkun Parti Kontraenti għal dan il-Ftehim mid-data meta din l-emenda ssir effettiva.
   3.   Il-Kunsill għandu jinnotifika lid-Depożitarju b’kwalunkwe emenda mqassma lill-Partijiet Kontraenti skond dan l-Artikolu.
   Artikolu 50
   Dispożizzjoni supplementarja u tranżitorja
   L-atti kollha minn jew f’isem l-Organizzazzjoni jew kwalunkwe mill-organi tagħha taħt il-Ftehim Internazzjonali tal-Kafè 2001 għandhom jibqgħu fis-seħħ sa meta jidħol fis-seħħ dan il-Ftehim.
   Artikolu 51
   Testijiet awtentiċi tal-Ftehim
   It-testijiet ta’ dan il-Ftehim fil-lingwa Ingliża, Franċiża, Portugiża u Spanjola għandhom ikunu lkoll ugwalment awtentiċi. L-oriġinali għandhom jiġu ddepożitati mad-Depożitarju.

      B’XHIEDA TA’ DAN il-firmatarji, debitament awtorizzati f’dan is-sens mill-Gvernijiet rispettivi tagħhom, iffirmaw dan il-Ftehim fid-dati li jidhru biswit il-firem tagħhom.

   ANNESS
   FATTURI TAL-KONVERŻJONI GĦALL-KAFÈ INKALJAT, DEKAFEINAT, LIKWIDU U SOLUBBLI KIF DEFINIT FIL-FTEHIM INTERNAZZJONALI TAL-KAFÈ 2001
   Kafè inkaljat
   Biex jinstab l-ekwivalenti tal-kafè inkaljat għall-kafè aħdar, immultiplika l-piż nett tal-kafè inkaljat b’1.19.
   Kafè dekafeinat
   Biex jinstab l-ekwivalenti tal-kafè dekafeinat għall-kafè aħdar, immultiplika l-piż nett tal-kafè dekafeinat f’forma ħadra, inkaljat jew solubbli b’1.00, 1.19 jew 2.6 rispettivament.
   Kafè likwidu
   Biex jinstab l-ekwivalenti tal-kafè likwidu għall-kafè aħdar, immultiplika l-piż nett tas-solidi tal-kafè mnixxef li jinsabu fil-kafè likwidu b’2.6.
   Kafè solubbli
   Biex jinstab l-ekwivalenti tal-kafè solubbli għall-kafè aħdar, immultiplika l-piż nett tas-solidi tal-kafè solubbli b’2.6.
   DIKJARAZZJONI TAL-KOMUNITÀ EWROPEA F’KONFORMITÀ MA’ L-ARTIKOLU 40(4) TAL-FTEHIM INTERNAZZJONALI TAL-KAFÈ 2007
   Skond l-Artikolu 40(4) tal-Ftehim Internazzjonali tal-Kafè 2007, il-Komunità Ewropea tiddikjara li f’konformità mat-Trattat li jistabbilixxi l-Komunità Ewropea, il-kwistjonijiet li jitratta dwarhom il-Ftehim huma r-responsabbiltà esklussiva tal-Komunità Ewropea skond il-politika kummerċjali komuni.


title: 2005/928/KE: Id-Deċiżjoni tal-Kummissjoni ta’ l- 20 ta’ Diċembru 2005  dwar l-armonizzazzjoni tal-medda ta’ frekwenzi bejn il-169,4 u l-169,8125 MHz fil-Komunità  (notifikata bid-dokument numru C(2005)5503) Test b’rilevanza għaż-ŻEE.

text:
               27.12.2005

               MT

               Il-Ġurnal Uffiċjali ta’ l-Unjoni Ewropea

               47

         ID-DEĊIŻJONI TAL-KUMMISSJONI
   ta’ l-20 ta’ Diċembru 2005
   dwar l-armonizzazzjoni tal-medda ta’ frekwenzi bejn il-169,4 u l-169,8125 MHz fil-Komunità
   (notifikata bid-dokument numru C(2005)5503)
   (Test b’rilevanza għaż-ŻEE)
   (2005/928/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispektrum tar-radju fil-Komunità Ewropea (Deċiżjoni dwar l-Ispektrum tar-Radju) (1), u partikolarment l-Artikolu 4(3) tagħha,
   Billi:

               (1)

               Id-Direttiva tal-Kunsill 90/544/EEC tad-9 ta’ Ottubru 1990 dwar il-meded ta’ frekwenza magħżula għall-introduzzjoni koordinata ta’ sistema pubblika terrestri pan-Ewropea ta’ pejġing bir-radju fil-Komunità (id-Direttiva ERMES) (2) ġiet revokata fit-27 ta’ Diċembru 2005 bid-Direttiva 2005/82/KE tal-Parlament Ewropew u tal-Kunsill (3). Din id-Direttiva obbligat lill-Istati Membri jagħżlu, fil-medda bejn il-169.4 u l-169.8 MHz ta’ l-ispektrum tar-radju, erba’ kanali għas-servizz pubbliku terrestri pan-Ewropew ta’ pejġing bir-radju (minn hawn ’il quddiem “ERMES”) u li jiżguraw li s-servizzi ERMES jokkupaw, malajr kemm jista’ jkun, il-medda kollha ta’ l-ispektrum tar-radju bejn il-169.4 u l-169.8 MHz skond it-talba kummerċjali.

               (2)

               L-użu tal-medda ta’ l-ispektrum tar-radju bejn il-169.4 u l-169.8 MHz għall-ERMES fil-Komunità naqas b’mod drammatiku jew saħansitra waqaf għal kollox, bir-riżultat li din il-medda ta’ l-ispektrum tar-radju mhix qed tintuża b’mod effiċjenti mill-ERMES u tista’ għalhekk tintuża aħjar sabiex taqdi ħtiġijiet oħra ta’ politika Komunitarja.

               (3)

               Skond l-Artikolu 4(2) tad-Deċiżjoni dwar l-Ispektrum tar-Radju, il-Kummissjoni, fis-7 ta’ Lulju 2003, ħarġet mandat għall-Konferenza Ewropea ta’ l-Amministrazzjonijiet tal-Posta u tat-Telekomunikazzjoni (minn hawn ’il quddiem “CEPT”) biex tiġbor informazzjoni dwar l-applikazzjonijiet attwali u ġejjiena possibbli tal-medda bejn 169.4 sa 169.8 MHz, tidentifika lista ta’ għażliet alternattivi għall-użu tal-medda ta’ l-ispektrum tar-radju u partikolarment dawk l-użi li mhumiex marbuta biss mal-komunikazzjonijiet elettroniċi tradizzjonali. Is-CEPT intalbet tevalwa, għal kull applikazzjoni possibbli, il-koeżistenza bejn l-applikazzjonijiet varji u l-possibbiltà li jintużaw meded alternattivi ta’ l-ispektrum tar-radju, konformement mal-prinċipji tad-Direttiva ta’ Qafas. Il-medda ta’ l-ispektrum tar-radju, li hija diġà parzjalment armonizzata, hija xierqa għal ċerti applikazzjonijiet marbuta ma’ l-istabbilment u t-tħaddim tas-suq intern f’għadd ta’ oqsma politiċi tal-Komunità, fosthom uħud li jistgħu jgawdu minnhom persuni b’diżabilità jew inkella jgħinu l-kollaborazzjoni ta’ l-oqsma tal-ġustizzja u l-intern fl-Unjoni Ewropea.

               (4)

               L-Artikolu 8(4) tad-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju komuni għan-netwerks u s-servizzi tal-komunikazzjoni elettronika (Direttiva ta’ Qafas) (4), tobbliga lill-Istati Membri jġibu ’l quddiem l-interessi taċ-ċittadini ta’ l-Unjoni Ewropea billi inter alia jindirizzaw il-ħtiġijiet ta’ gruppi soċjali speċifiċi, partikolarment nies neqsin mis-smigħ u persuni li jkunu jeħtieġu għajnuna urġenti.

               (5)

               Fuq il-bażi ta’ investigazzjonijiet tekniċi u ġbir ta’ informazzjoni, is-CEPT ikkonfermat illi minkejja l-adozzjoni tad-Direttiva 90/544/KE, l-użu tal-medda ta’ l-ispektrum tar-radju għall-ERMES baqgħet limitata ħafna u fl-Ewropa nbidlet il-ħtieġa għas-sistemi ta’ messaġġi jew pejġing bir-radju minħabba li l-funzjonijiet tagħhom ġew sostitwiti minn teknoloġiji oħra bħas-sistemi ta’ messaġġi qosra (SMS) minn fuq is-sistema GSM.

               (6)

               L-għażla tal-partijiet tal-medda bejn 169.4 u 169.8 MHz ta’ l-ispektrum tar-radju għall-ERMES għandha għalhekk tiġi mmodifikata fil-Komunità sabiex tiżgura użu aktar effiċjenti ta’ din il-medda ta’ l-ispektrum tar-radju, filwaqt li jiġi ppreservat il-karattru armonizzat tagħha.

               (7)

               Skond il-mandat li ngħatalha, is-CEPT ipproduċiet pjan ġdid għall-frekwenzi u għat-tqssim tal-kanali li jippermetti li sitt tipi ta’ applikazzjonijiet preferuti jaqsmu l-ispketrum tar-radju mill-169.4 sal-169.8125 MHz, sabiex jintlaħqu bosta ħtiġijiet tal-politika Komunitarja. Dawn il-ħtiġijiet jinkludu l-assistenza bis-saħħa ta’ l-użu ta’ hearing aids għal persuni b’diżabilità marbuta mas-smigħ. Medda armonizzata ta’ l-ispektrum tar-radju fil-Komunità tkun ta’ ġid għal dawn il-persuni għaliex ittejjeb il-kundizzjonijiet ta’ l-ivjaġġar bejn l-Istati Membri u tnaqqas il-prezz tat-tagħmir minħabba l-ekonomiji ta’ skala. L-iżvilupp tas-suq intern għal alarms soċjali, li jippermettu lill-anzjani jew lin-nies b’diżabilità jibagħtu messaġġi ta’ allarm għall-għajnuna, it-traċċar ta’ l-assi jew mezzi ta’ rintraċċar, li jippermettu t-traċċar u l-irkupru ta’ oġġetti misruqa madwar il-Komunità, sistemi tal-qari ta’ l-arloġġ tad-dawl u l-ilma użati mill-kumpanji li jfornu dawn is-servizzi; u sistemi tal-pejġing eżistenti bħal ERMES kif wkoll sistemi privati ta’ komunikazzjoni mobbli bir-radju (PMR) meta użati b’mod temporanju, sabiex jassistu fix-xandir ta’ ġrajjiet temporanji speċjali għal perjodu minn ftit jiem sa ftit xhur.

               (8)

               Ir-riżultati tal-mandat tas-CEPT, li l-Kummissjoni tqis bħala sodisfaċenti, għandhom isiru applikabbli fil-Komunità u jiġu implimentati mill-Istati Membri. Il-bqija ta’ l-awtorizzazzjonijiet għal ERMES u/jew PMR li mhumiex f’konformità mal-pjan ta’ frekwenza ġdid u t-tqassim tal-kanali għandhom jitħallew jibqgħu mhux affettwati sa l-iskadenza tagħhom jew sakemm applikazzjonijiet ERMES u/jew PMR ikunu jistgħu jiċċaqalqu lejn il-medda ta’ l-ispektrum tar-radju adatta mingħajr piż eċċessiv.

               (9)

               Meta jiġi permess l-aċċess għall-ispektrum tar-radju, għandha tintuża s-sistema l-inqas oneruża, f’konformità mad-Direttiva tal-Parlament Ewropew u tal-Kunsill 2002/20/KE tas-7 ta’ Marzu 2002 dwar l-awtorizzazzjoni tan-netwerks u s-servizzi tal-komunikazzjoni elettronika (id-Direttiva dwar l-Awtorizzazzjonijiet) (5), inkluż in-nuqqas ta’ drittijiet individwali għall-użu.

               (10)

               Bla ħsara għall-fatt li r-rekwiżiti ta’ l-ispektrum ta’ politika speċifika jistgħu jeħtieġu assenjazzjoni esklussiva tal-frekwenza, huwa ġeneralment xieraq illi jiġu proposti bħala allokazzjonijiet kemm jista’ jkun ġeneriċi sabiex l-użu tagħhom jitmexxa biss permezz tad-definizzjoni ta’ limiti speċifiċ fuq l-użu bħal m’huma ċ-ċiklu tat-tħaddim (duty cycle) jew il-livelli tal-qawwa, u sabiex jiġi żgurat, permezz ta’ standards armonizzati rikonoxxuti taħt id-Direttiva tal-Parlament Ewropew u tal-Kunsill 1999/5/KE tad-9 ta’ Marzu 1999 dwar it-tagħmir tar-radju u tat-terminals tat-telekomunikazzjoni u l-għarfien reċiproku tal-konformità tagħhom (6), li t-tagħmir li jopera fl-ispektrum allokat tar-radju jimminimizza l-użu ta’ l-ispektrum tar-radju b’tali mod li tiġi evitata intereferenza li tagħmel il-ħsara.

               (11)

               Il-koordinazzjoni tal-kanali fil-parti ta’ qawwa għolja tal-medda bejn il-169.4 u l-169.8125 MHz ta’ bejn pajjiżi ġirien se tiġi żgurata bis-saħħa ta’ ftehimiet bilaterali jew multilaterali.

               (12)

               Sabiex jiġi żgurat l-użu efftiv tal-medda bejn 169.4 u 169.8125 MHz anki għaż-żmien fit-tul, l-amministrazzjonijiet għandhom ikomplu bi studji li jistgħu jkabbru l-effiċjenza, l-aktar fl-użu tal-medda ta’ ħarsien (guard band).

               (13)

               Il-miżuri li għalihom hemm ipprovdut f’din id-Deċiżjoni huma konformi ma’ l-opinjoni tal-Kumitat dwar l-Ispektrum tar-Radju.

         ADOTTAT DIN ID-DEĊIŻJONI:
   Artikolu 1
   Is-Suġġett
   Is-suġġett ta’ din id-Deċiżjoni huwa l-armonizzazzjoni tal-kundizzjonijiet għad-disponibbiltà u l-użu effiċjenti tal-medda ta’ l-ispektrum tar-radju ta’ bejn il-169.4 u l-169.8125 MHz fil-Komunità.
   Artikolu 2
   Definizzjonijiet
   Għall-finijiet ta’ din id-Deċiżjoni:

               (a)

               “hearing aid” tfisser sistema ta’ komunikazzjoni bir-radju li s-soltu tinkludi wieħed jew aktar trażmettituri tar-radju u wieħed jew aktar riċevituri tar-radju li jippermettu li n-nies b’diżabilità marbuta mas-smigħ ikabbru l-kapaċità tagħhom għas-smigħ;

               (b)

               “alarm soċjali” tfisser sistema u netwerk affidabbli ta’ komunikazzjoni bir-radju li jinkludi tagħmir li jista’ jinġarr minn post għall-ieħor u jippermetti lil persuna li tinsab f’diffikultajiet f’żona limitata li ssejjaħ għall-għajnuna bis-saħħa ta’ azzjoni sempliċi;

               (c)

               “sistema ta’ qari ta’ l-arloġġ tad-dawl u ta’ l-ilma” tfisser sistema li tippermetti l-monitoraġġ mill-bogħod, il-kejl u t-trażmissjoni ta’ kmandi tas-sistema bl-użu ta’ mezzi għall-komunikazzjoni bir-radju;

               (d)

               “sistema għar-rintraċċar u għat-traċċar ta’ l-assi” tfisser sistema li tipermetti r-rintraċċar u t-traċċar ta’ l-oġġetti, li twassal għall-irkupru tagħhom, u li ġeneralment tikkonsisti fi trażmettitur tar-radju li jitqiegħed fuq l-oġġett li għandu jitħares u riċevitur, u tista’ wkoll tinkludi alarm;

               (e)

               “sistema ta’ pejġing” tfisser sistema li tippermetti komunikazzjonijiet bir-radju f’direzzjoni waħda biss bejn min jibgħat u min jirċievi, bis-saħħa ta’ base station u l-mowbajl bħala riċevitur;

               (f)

               “komunikazzjonijiet mobbli privati bir-radju (PMR)” tfisser servizzi ta’ komunikazzjonijiet mobbli terrestri li jużaw modi simplex, half duplex u possibbilment full duplex fil-livell tat-terminal sabiex jipprovdu komunikazzjonijiet għal grupp definit ta’ utenti.

         Artikolu 3
   Applikazzjonijiet armonizzati
   1.   Il-medda bejn il-169.4 u l-169.8125 MHz se tkun maqsuma f’parti b’qawwa baxxa u parti b’qawwa għolja. Il-pjan tal-frekwenza u t-tqassim tal-kanali għal din il-medda se jiġu stipolati fl-Anness għal din id-Deċiżjoni.
   2.   Il-parti ta’ qawwa baxxa tal-medda ta’ l-ispektrum tar-radju bejn il-169.4 u l-169.8125 MHz takkomoda dawn l-applikazzjonijiet preferuti:

               (a)

               użu esklussiv għall-hearing aids;

               (b)

               użu esklussiv għall-alarms soċjali;

               (c)

               użu esklussiv għas-sistemi ta’ qari ta’ l-arloġġ tad-dawl u l-ilma;

               (d)

               użu mhux esklussiv għal trażmettituri b’qawwa baxxa għat-traċċar u r-rintraċċar ta’ l-assi.

         3.   Il-parti ta’ qawwa għolja tal-medda ta’ l-ispektrum tar-radju bejn il-169.4 u l-169.8125 MHz se takkomoda dawn l-applikazzjonijiet preferuti:

               (a)

               trażmettituri b’qawwa għolja għat-traċċar u r-rintraċċar ta’ l-assi;

               (b)

               sistemi ta’ pejġing eżistenti jew sistemi ta’ pejġing li qed jiċċaqlqu minn kanali oħra fil-medda ta’ l-ispektrum tar-radju.

         4.   Applikazzjonijiet alternattivi għall-medda ta’ l-ispektrum tar-radju ta’ bejn il-169.4 u l-169.8125 MHz jistgħu jiġu implimentati sakemm ma jillimitawx l-implimentazzjoni armonizzata ta’ l-applikazzjonijiet ippreferuti. Dawn l-applikazzjonijiet alternattivi huma:

               (a)

               hearing aids, għall-parti non-esklussiva u ta’ qawwa baxxa fil-medda ta’ l-ispektrum tar-radju;

               (b)

               ir-rintraċċar, il-pejġing, l-użu temporanju jew il-komunikazzjonijiet privati mobbli bir-radju fuq bażi nazzjonali fil-parti ta’ qawwa għolja tal-medda.

         5.   Il-qawwa massima rradjata fil-parti ta’ qawwa baxxa tal-medda ta’ l-ispektrum tar-radju bejn il-169.4 u l-169.8125 MHz se tkun limitata għall-qawwa effettiva rradjata ta’ 0.5 Watt (e.r.p.): Iċ-ċikli ta’ tħaddim massimi għas-sistemi tal-qari ta’ l-arloġġ tad-dawl u l-ilma u tas-sistema ta’ rintraċċar u traċċar ta’ l-assi fil-parti tal-qawwa l-baxxa tal-medda ta’ l-ispektrum tar-radju bejn l-169.4 u l-169.8125 MHz għandha tkun ta’ < 10 % u < 1 % rispettivament.
   6.   L-użu ta’ medda ta’ l-ispektrum tar-radju bejn il-169.4 u l-169.8125 MHz mis-sistemi ta’ pejġing u l-komunikazzjonijiet mobbli privati bir-radju li huwa awtorizzat fid-data tan-notifika ta’ din id-deċiżjoni u li mhuwiex f’konformità ma’ l-Artikolu 3 paragrafi 1 sa 5, jista’ jkompli sakemm l-awtorizzazzjonijiet għal servizzi bħal dawn, li jkunu eżistenti fid-data tan-notifika tad-Deċiżjoni, jibqgħu validi.
   Artikolu 4
   Implimentazzjoni ta’ l-Artikolu 3
   L-Artikolu 3 se japplika mit-27 ta’ Diċembru 2005.
   Artikolu 5
   Reviżjoni
   L-Istati Memmbri għandhom iżommu l-medda ta’ l-ispektrum tar-radju ta’ bejn il-169.4 u l-169.8125 MHz taħt skrutinju sabiex jiżguraw l-użu effiċjenti tagħha, u għandhom jirraportaw is-sejbiet tagħhom lill-Kummissjoni.
   Artikolu 6
   Destinatarji
   Din id-Deċiżjoni hija indirizzata lill-Istati Membri.

      Magħmula fi Brussell, nhar l-20 ta’ Diċembru 2005.

            Għall-Kummissjoni

            Membru tal-Kummissjoni

         Viviane REDING

      (1)  ĠU L 108, 24.4.2002, p. 1.

      (2)  ĠU L 310, 9.11.1990, p. 28.

      (3)  ĠU L 344, 27.12.2005, p. 38.

      (4)  ĠU L 108, 24.4.2002, p. 33.

      (5)  ĠU L 108, 24.4.2002, p. 21.

      (6)  ĠU L 91, 7.4.1999, p. 10. Id-Direttiva kif emendata bir-Regolament (KE) Nru 1882/2003 tal-Parlament Ewropew u tal-Kunsill (ĠU L 284, 31.10.2003, p. 1).

      ANNESS
      Pjan ta’ frekwenza għall-medda ta’ l-ispektrum tar-radju bejn il-169,4 - 169,8125 MHz

                  Applikazzjonijiet ta’ qawwa baxxa

                  “Medda ta’ ħarsien”

                  Applikazzjonijiet ta’ qawwa għolja

                  Applikazzjonijiet speċifiċi ta’ qawwa baxxa

                  Alarms soċjali

                  Hearing aids

                  Alarms soċjali

                  Sistemi ta’ rintraċċar

                  Pejġing

                  Pejġing

                  Pejġing

                  Sistemi ta’ rintraċċar

                  Sistemi ta’ rintraċċar

                  Sistema ta’ pejġing

                  Sistemi ta’ rintraċċar

                  Hearing aids

                  Użu esklussiv

                  Dawn il-kanali jistgħu jintużaw fuq bażi nazzjonali għall-applikazzjonijiet ta’ qawwa għolja bħall-pejġinġ, ir-rintraċċar, l-użu temporanju jew PMR.

                  12,5

                  12,5

                  50

                  12,5

                  12,5 (1)

                  1a

                  1b

                  2a

                  2b

                  3a

                  3b

                  4a

                  4b+5+6a

                  6b+7+8a

                  8b

                  9a

                  9b

                  10a

                  10b

                  11a

                  11b

                  12a

                  12b

                  13a

                  13b

                  14a

                  14b

                  15a

                  15b

                  16a

                  16b

                     Spjega:

                  L-ewwel filliera: i.e. applikazzjonijiet ta’ qawwa baxxa jew applikazzjonijiet ta’ qawwa għolja
                  It-tieni filliera: applikazzjonijiet ippreferuti:

                              —

                              Applikazzjonijiet speċifiċi ta’ qawwa baxxa: ara l-Artikolu 3(2)(c) u (d).

                              —

                              Alarms soċjali: ara l-Artikolu 3(2)(b)

                              —

                                 Hearing aids: ara l-Artikolu 3(2)(a)

                              —

                              Sistemi ta’ rintraċċar (parti ta’ qawwa għolja): ara l-Artikolu 3(3)(a).

                              —

                              Sistema ta’ pejġing: ara l-Artikolu 3(3)(b)

                        It-tielet filliera: applikazzjonijiet alternattivi: ara l-Artikolu 3(4);
                  Ir-raba’ u l-ħames filliera: raster tal-kanali (f’kHz) u numru tal-kanal

      Tqassim tal-kanali għall-medda bejn il-169,4 - 169,8125 MHz

                  12,5 kHz

                  25 kHz

                  50 kHz

                  Numru tal-kanal

                  Frekwenza ċentrali

                  Numru tal-kanal

                  Frekwenza ċentrali

                  Numru tal-kanal

                  Frekwenza ċentrali

                  1a

                  169,406250

                  1

                  169,412500

                  1b

                  169,418750

                  “0”

                  169,437500

                  2a

                  169,431250

                  2

                  169,437500

                  2b

                  169,443750

                  3a

                  169,456250

                  3

                  169,462500

                  3b

                  169,468750

                  4a

                  169,481250

                  4

                  169,487500

                  4b

                  169,493750

                  “1”

                  169,512500

                  5a

                  169,506250

                  5

                  169,512500

                  5b

                  169,518750

                  6a

                  169,531250

                  6

                  169,537500

                  6b

                  169,543750

                  “2”

                  169,562500

                  7a

                  169,556250

                  7

                  169,562500

                  7b

                  169,568750

                  8a

                  169,581250

                  8

                  169,587500

                  8b

                  169,593750

                  12,5 kHz “guard band”

                  9a

                  169,618750

                  9

                  169,62500

                  9b

                  169,631250

                  10a

                  169,643750

                  10

                  169,65000

                  10b

                  169,656250

                  11a

                  169,668750

                  11

                  169,67500

                  11b

                  169,681250

                  12a

                  169,693750

                  12

                  169,70000

                  12b

                  169,706250

                  13a

                  169,718750

                  13

                  169,72500

                  13b

                  169,731250

                  14a

                  169,743750

                  14

                  169,75000

                  14b

                  169,756250

                  15a

                  169,768750

                  15

                  169,77500

                  15b

                  169,781250

                  16a

                  169,793750

                  16

                  169,80000

                  16b

                  169,806250

         (1)  Minħabba l-possibbilità ta’ l-użu ta’ kwalunkwe kanal b’qawwa għolja għall-applikazzjoni b’użu temporanju. Madankollu, sabiex jiġu ffaċilitati s-sistemi ta’ koordinazzjoni fuq il-fruntieri, is-sistemi li jużaw il-kanali ta’ 25kHz iridu jirrispettaw ir-raster ta’ kanali mit-tarf t’isfel tal-kanal 9.


title: 2009/484/KE: Deċiżjoni tal-Kunsill tas- 6 ta’ April 2009 dwar il-konklużjoni tal-Protokoll Addizzjonali għall-Ftehim dwar il-Kummerċ, l-Iżvilupp u l-Kooperazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tal-Afrika t’Isfel, min-naħa l-oħra, biex tittieħed in konsiderazzjoni l-adeżjoni tar-Repubblika tal-Bulgarija u tar-Rumanija mal-Unjoni Ewropea

text:
               23.6.2009

               MT

               Il-Ġurnal Uffiċjali tal-Unjoni Ewropea

               L 160/9

         DEĊIŻJONI TAL-KUNSILL
   tas-6 ta’ April 2009
   dwar il-konklużjoni tal-Protokoll Addizzjonali għall-Ftehim dwar il-Kummerċ, l-Iżvilupp u l-Kooperazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tal-Afrika t’Isfel, min-naħa l-oħra, biex tittieħed in konsiderazzjoni l-adeżjoni tar-Repubblika tal-Bulgarija u tar-Rumanija mal-Unjoni Ewropea
   (2009/484/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 310 tiegħu, flimkien mat-tieni sentenza tal-Artikolu 300(2), l-ewwel subparagrafu, u tieni subparagrafu tal-Artikolu 300(3) tiegħu,
   Wara li kkunsidra l-Att ta’ Adeżjoni tal-2005, u b’mod partikolari l-Artikolu 6(2) tiegħu,
   Wara l-kkunsidra l-proposta mill-Kummissjoni,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Protokoll Addizzjonali tal-Ftehim dwar il-Kummerċ, l-Iżvilupp u l-Kooperazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tal-Afrika t’Isfel, min-naħa l-oħra, biex tittieħed in konsiderazzjoni l-adeżjoni tar-Repubblika tal-Bulgarija u tar-Rumanija mal-Unjoni Ewropea (minn hawn ‘il quddiem imsejjaħ il-“Protokoll Addizzjonali”), ġie ffirmat f’isem il-Komunità u l-Istati Membri fl-10 ta’ Ottubru 2007 skont id-Deċiżjoni tal-Kunsill 2008/74/KE tad-9 ta’ Ottubru 2007 dwar l-iffirmar tal-applikazzjoni provviżjorja ta’ Protokoll Addizzjonali dwar il-Kummerċ, l-Iżvilupp u l-Kooperazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tal-Afrika t’Isfel, min-naħa l-oħra, biex tittieħed in konsiderazzjoni l-adeżjoni tar-Repubblika tal-Bulgarija u tar-Rumanija mal-Unjoni Ewropea (2).

               (2)

               Il-Protokoll Addizzjonali għandu jkun approvat,

         IDDEĊIEDA KIF ĠEJ:
   Artikolu 1
   Il-Protokoll Addizzjonali huwa b’dan approvat f’isem il-Komunità u l-Istati Membri tagħha.
   It-test tal-Protokoll Addizzjonali huwa mehmuż ma’ din id-Deċiżjoni (3).
   Artikolu 2
   Il-President tal-Kunsill huwa hawnhekk awtorizzat sabiex jaħtar il-persuna bis-setgħa li tiddepożita f’isem il-Komunità Ewropea u l-Istati Membri tagħha l-istrument ta’ approvazzjoni previst fl-Artikolu 6.2 tal-Protokoll Addizzjonali, sabiex tesprimi l-qbil tal-Komunità u l-Istati Membri tagħha li jkunu marbuta.

      Magħmul fil-Lussemburgu, 6 ta’ April 2009.

            Għall-Kunsill

            Il-President

         J. POSPÍŠIL

      (1)  Kunsens tal-10 ta’ Marzu 2009 (għadu ma ġiex ippubblikat fil-Ġurnal Uffiċjali).

      (2)  ĠU L 22, 25.1.2008, p. 11.

      (3)  ĠU L 22, 25.1.2008, p. 13.


title: 2009/313/KE: Deċiżjoni tal-Kunsill tat- 30 ta’ Marzu 2009 dwar it-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa

text:
                  4.4.2009

                  MT

                  Il-Ġurnal Uffiċjali tal-Unjoni Ewropea

                  L 92/3

            DEĊIŻJONI TAL-KUNSILL
      tat-30 ta’ Marzu 2009
      dwar it-tiġdid tal-Ftehim dwar il-kooperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa
      (2009/313/KE)
      IL-KUNSILL TAL-UNJONI EWROPEA,
      Wara li kkunsidra t-Trattat li jistabilixxi l-Komunità Ewropea, u b’mod partikolari t-tieni paragrafu tal-Artikolu 170, flimkien mal-ewwel sentenza tal-ewwel subparagrafu tal-Artikolu 300(2), u l-ewwel subparagrafu tal-Artikolu 300(3),
      Wara li kkunsidra l-proposta mill-Kummissjoni,
      Wara li kkunsidra l-opinjoni tal-Parlament Ewropew (1),
      Billi:

                  (1)

                  Bid-Deċiżjoni 2000/742/KE (2), il-Kunsill approva l-konklużjoni tal-Ftehim dwar il-koperazzjoni fix-xjenza u t-teknoloġija bejn il-Komunità Ewropea u l-Gvern tal-Federazzjoni Russa (minn hawn ‘il quddiem “il-Ftehim”).

                  (2)

                  L-Artikolu 12(b) tal-Ftehim jipprevedi, b’mod partikolari, illi l-Ftehim jista’ jiġġedded bi ftehim komuni bejn il-partijiet għal perjodi addizzjonali ta’ ħames snin’.

                  (3)

                  Bid-Deċiżjoni 2003/798/KE (3), il-Kunsill approva t-tiġdid ta’ dan il-Ftehim għal l-ewwel perijodu addizzjonali ta’ ħames snin.

                  (4)

                  Fil-laqgħa tal-Kumitat Konġunt Komunità-Russja dwar il-koperazzjoni fl-oqsma tax-xjenza u t-teknoloġija li saret fi Brussell fit-28 ta’ Ġunju 2007, iż-żewġ Partijiet għall-Ftehim esprimew il-qbil tagħhom sabiex iġedduh għal ħames snin oħra. Il-Partijiet jikkunsidraw li t-tiġdid immedjat ta’ dan il-Ftehim ikun ta’ interess reċiproku. Barra minn hekk, fil-laqgħa tal-Kunsill ta’ Koperazzjoni Unjoni Ewropea-Russja tas-26 ta’ Mejju 2008, iż-żewġ Partijiet qablu li jieħdu l-passi meħtieġa bil-ħsieb li jġeddu dan il-Ftehim.

                  (5)

                  Il-kontenut tal-Ftehim imġedded għandu jkun l-istess bħall-kontenut tal-Ftehim li se jiskadi fl-20 ta’ Frar 2009.

                  (6)

                  It-tiġdid tal-Ftehim għandu jiġi approvat f’isem il-Komunità,

            IDDEĊIEDA KIF ĠEJ:
      Artikolu 1
      It-tiġdid għal perijodu addizzjonali ta’ ħames snin tal-Ftehim dwar il-kooperazzjoni fix-xjenza u teknoloġija bejn il-Komunità Ewropea u l-Gvern tal-Federazzjoni Russa huwa b’dan approvat f’isem il-Komunità.
      Artikolu 2
      Filwaqt li jaġixxi f’isem il-Komunità u skont punt (a) tal-Artikolu 12 tal-Ftehim, il-President tal-Kunsill għandu jinnotifika lill-Gvern tal-Federazzjoni Russa li l-Komunità temmet il-proċeduri interni tagħha meħtieġa għad-dħul fis-seħħ tal-Ftehim estiż (*).
      Artikolu 3
      Din id-deċiżjoni għandha tkun ippubblikata f’Il-Ġurnal Uffiċjali tal-Unjoni Ewropea.

         Magħmula fi Brussell, 30 ta’ Marzu 2009.

               Għall-Kunsill

               Il-President

            P. BENDL

         (1)  L-Opinjoni mogħtija fit-3 ta' Frar 2009. (Għadha mhix ippubblikata fil-Ġurnal Uffiċjali).

         (2)  ĠU L 299, 28.11.2000, p.14.

         (3)  ĠU L 299, 18.11.2003, p. 20.

         (*)  Id-data tad-dħul fis-seħħ ta’ dan il-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Id-Deċiżjoni tal-Kunsill tat-22 ta' Lulju 1997 dwar il-konklużjoni tal-Ftehim bejn il-Komunità Ewropea u l-Emirati Għarab Uniti dwar kummerċ fi prodotti tat-tessuti

text:
Avviż Legali Importanti

|

31999D0393

Official Journal L 152 , 18/06/1999 P. 0001 - 0056

		Id-Deċiżjoni tal-Kunsilltat-22 ta' Lulju 1997dwar il-konklużjoni tal-Ftehim bejn il-Komunità Ewropea u l-Emirati Għarab Uniti dwar kummerċ fi prodotti tat-tessuti(1999/393/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 113 flimkien ma' l-ewwel sentenza ta' l-Artikolu 228(2) tiegħu,Wara li kkonsidra l-proposta mill-Kummissjoni,Billi l-Kummissjoni innegozjat, f'isem il-Komunità, Ftehim dwar kummerċ fi prodotti tat-tessuti ma' l-Emirati Għarab Uniti;Billi, skond id-Deċiżjoni 96/410/KE [1], il-Ftehim kien applikat fuq bażi provviżorja sa minn l-1 ta' Jannar 1996, filwaqt li kienet pendenti l-konklużjoni formali tiegħuBilli l-Ftehim għandu jkun approvat,IDDEĊIEDA KIF ĠEJ:Artikolu 1Il-Ftehim bejn il-Komunità Ewropea u l-Emirati Għarab Uniti dwar kummerċ fi prodotti tat-tessuti huwa b'dan approvat f'isem il-Komunità.It-test tal-Ftehim huwa mehmuż ma' din id-Deċiżjoni.Artikolu 2Il-President tal-Kunsill huwa b'dan awtorizzat jaħtar persuna bis-setgħa li tiffirma l-Ftehim biex jorbot il-Komunità.Magħmula fi Brussel, fit-22 ta' Lulju 1997.Għall-KunsillIl-PresidentJ. Poos[1] ĠU L 169, 08.07.96, p. 39.--------------------------------------------------